qundao/data-zh-poetry huggingface dataset:
影瘦
作者：韓淲
朝代：宋

秋凉於人事何悲，可憐宋玉在其時。
登山臨水西風急，贏得新凉入我詩。
往年就祿南局謂違考亭得兩語感懷愴恨
作者：韓淲
朝代：宋

依世則廢道，違俗則多忤。
先賢有遺訓，服之美無度。
當年官藥曹，急景誠可怖。
明明百世師，僊山武夷路。
徐仁甫建陽一別忽已二十五六年見過惘然次韵道院池上所作
作者：韓淲
朝代：宋

逃暑身何寄，池荷竹院間。
交朋如玉潔，名字飲冰閒。
吹雨餘毫髮，鳴泉落珮環。
長年葑村路，往日考亭山。
徐倅
作者：韓淲
朝代：宋

二年清節照冰溪，一笑屏星興懶題。
五月誕辰宜熟醉，九關雲路豈難躋。
家傳學行元無恙，世濟聲華信可稽。
邂逅從容何以祝，寸田尺宅理刀圭。
徐和卿小樓
作者：韓淲
朝代：宋

滿窗風葉送新凉，人在紅塵巷裏藏。
午坐岸巾初睡足，更呼茶椀凈燒香。
徐和卿所居潘閬巷
作者：韓淲
朝代：宋

知道逍遥巷裏居，彼時此地復何如。
豈無草木稀人跡，那有塵埃污我書。
將鶴清狂應望海，騎馿顛倒想臨湖。
他年好事流傳去，又說徐公舊隠廬。
徐和卿潘文叔溪樓夜飲因送之永豐
作者：韓淲
朝代：宋

良天佳月共中秋，綠水青山一倚樓。
今古情懷只如此，幾多杯酒可銷愁。
得隨撰杖平生願，又向乾封數日留。
湖海交遊難定準，眼明烟鳥下滄洲。
徐子融送至石井因宿竹溪
作者：韓淲
朝代：宋

山行明月步霜華，半醉微吟意更嘉。
記取鵝湖山下路，夜深投宿野人家。
徐子顔挽章·其一
作者：韓淲
朝代：宋

信城多士固多才，鄉老凋零安在哉。
自哭湖團王處士，每逢人逝有餘哀。
徐子顔挽章·其一〇
作者：韓淲
朝代：宋

談天談佛共談仙，靜裏光陰不計年。
幾度過家扶醉去，豈知今日見沉泉。
徐子顔挽章·其七
作者：韓淲
朝代：宋

覆雨翻雲以利名，漢庭無日不公卿。
試言行志今誰是，却羨長貧過此生。
徐子顔挽章·其三
作者：韓淲
朝代：宋

堅坐山頭十數年，後來卜築轉蕭然。
古梅風折籬傾倒，朱橘空垂屋角邊。
徐子顔挽章·其九
作者：韓淲
朝代：宋

常與交朋奉杖藜，放懷携手動移時。
蒼茫溪北溪南路，忍對交朋只自知。
徐子顔挽章·其二
作者：韓淲
朝代：宋

被褐紗巾醉後歌，尋常還往記婆娑。
遯翁九日同登處，殘照吹紅玉水波。
徐子顔挽章·其五
作者：韓淲
朝代：宋

人營家室因妻子，二者何能一一賢。
到底伶俜反無累，反乎真宅總如然。
徐子顔挽章·其八
作者：韓淲
朝代：宋

宗人相送入山阿，誰挽誰扶誰作歌。
既老無家且無子，不知君者謂如何。
徐子顔挽章·其六
作者：韓淲
朝代：宋

霜風漠漠葉闌斑，積水陂池映淺山。
氣盡斂形陰野土，一生心事白雲閒。
徐子顔挽章·其四
作者：韓淲
朝代：宋

門外曾聽刺史車，也令鄉國重貧儒。
傷心又賻君之葬，此事應須近日無。
徐文子侍郎挽詩·其一
作者：韓淲
朝代：宋

分教隨爲大，公能過我廬。
縉雲嘗和句，湓浦近收書。
天府人間仰，甘泉帝所除。
無高情復見，官路竟何如。
徐文子侍郎挽詩·其二
作者：韓淲
朝代：宋

承華推舊學，鴻翼本高飛。
次對恩空在，還官事已違。
雙元今孰並，高士古猶稀。
應有交朋老，泉溪泪濕衣。
徐斯遠山囿
作者：韓淲
朝代：宋

誰歟步高丘，雲山以爲囿。
荒寒繞蒼碧，蓊密得深秀。
清猿嘯後嶺，白鳥度前岫。
是中可忘言，煎茶了閒晝。
徑山
作者：韓淲
朝代：宋

明月池頭國一禪，殘僧依舊占三椽。
薰風正綠門前樹，積水都清澗下川。
坐斷千峰因底事，身輕百劫本何緣。
箯輿有客登臨久，齋罷茗盂香散烟。
從洪子野覓酒
作者：韓淲
朝代：宋

兵厨不作鳴鞭送，市酤多懷飲濕憂。
可念囁嚅空燥吻，要須傾倒付新篘。
從王仲可求近詩
作者：韓淲
朝代：宋

推門喜見王摩詰，種樹栽花興寄中。
一旦青衫遽如許，幾年黄卷亦書功。
人間文物驚無有，天與詩名定不同。
乞取成編山裏去，坐堆殘葉讀清風。
御仙花
作者：韓淲
朝代：宋

山間亦有御仙花，瓶插幽窗意自嘉。
笑殺黄塵吹鬢客，只圖橫带把金誇。
微祿弟有微祿養閒靜之嘲因足成篇
作者：韓淲
朝代：宋

微祿養閒靜，冉冉驚老境。
誰知歲月速，復此霜露冷。
齒髮墮江湖，家世本箕潁。
無效彭澤翁，茫然弔形影。
微雨
作者：韓淲
朝代：宋

雲間度微雨，霑灑草木淨。
披衣未盥櫛，失却體中病。
屋角鳩鳴陰，是亦彼情性。
今我睡既醒，豈不有孤詠。
德久寄所與文叔酬唱因次韵
作者：韓淲
朝代：宋

紅雲島上茶，一葉開槍旗。
到今清夢飛，正焙水芽時。
世無桑苧翁，泉井空日滋。
當年游其間，停鞭嘗午炊。
想像修貢珍，清風可忘饑。
故人持英蕩，豈不一賦之。
應笑拾澗薪，白石煮作糜。
臺高有揖客，更和別駕詩。
德源訪乳泉問呂紫薇墓
作者：韓淲
朝代：宋

我記乳泉路，古橋歸德源。
寺何知雅俗，僧僅可寒溫。
砌斷蘚痕澀，崖枯塵迹昏。
紫薇青嶂合，秋樹葉初翻。
德源道中
作者：韓淲
朝代：宋

數鴨汎寒塘，前後相參差。
不知已嚴冬，但謂水自如。
貪生處塵世，大抵多類斯。
木葉風下來，紅綠雜萍蕪。
德生堂爲趙侍郎題
作者：韓淲
朝代：宋

長夏湖邊何處凉，相君親寫德生堂。
幾多魚鳥升沉去，留得風蓮十里香。
思潁堂
作者：韓淲
朝代：宋

鄉廬暗邊塵，時移而事變。
結屋漫逍遥，可想不可見。
急雨
作者：韓淲
朝代：宋

淫淫夏暑雨，小民惟曰怨。
連朝浸田塍，一夜倒河堰。
尋常已食麥，積久況少飯。
錢幣易低昂，亦合利商販。
恕齋
作者：韓淲
朝代：宋

公心不兩照，私意必四出。
涖官行法間，要以身爲律。
物物或藩籬，事事祇刀筆。
由來貴仁賢，存之在勿失。
美哉一言富，乃榜此書室。
因利得行義，徇名豈忘實。
君兮詩中仙，我語非秘密。
三歎蓮幕地，退食有學術。
悠然堂
作者：韓淲
朝代：宋

公堂柱笏文書省，日月青山在眼前。
吟到有詩端自肯，醉中因酒亦天全。
霜高遠樹參差外，風落孤鴻滅沒邊。
却笑柴桑窮處士，籬根把菊始知然。
情話堂
作者：韓淲
朝代：宋

趙記發舊觀，俞孫新作堂。
是豈無他人，親戚意差長。
惜春
作者：韓淲
朝代：宋

惜春惟付酒杯深，不特年齡老鬢侵。
花柳共隨人酩酊，軒裳祇覺我𡼭嶔。
數家突兀迷深谷，一澗連橫出茂林。
行遍東鄰與西舍，弄雲初日見啼禽。
惜春·其一
作者：韓淲
朝代：宋

莫把裴徊惜春意，强尋杯酒度芳時。
留連鄰曲多交舊，悵望他鄉有所思。
惜春·其二
作者：韓淲
朝代：宋

躑躅辛夷非有謂，薔薇芍藥欲奚爲。
楊花側畔樓臺少，一水聯橋映短籬。
愛客
作者：韓淲
朝代：宋

婆餠焦何急，飛鳴小竹間。
雨多溪漲水，雲厚日藏山。
景物固無恙，人情終等閒。
老來惟愛客，茶果或相關。
感皇恩
作者：韓淲
朝代：宋

急管度青枝，醉眠芳草。雲斷巫陽夢能到。乍醒餘困，晴影暗移紗帽。舊時閒意思，都忘了。今歲春遲，去年春早。點點繁紅又多少。惜春歸去，酒病翻成花惱。數聲鳴鳥喚，人驚老。
感皇恩
作者：韓淲
朝代：宋

詩社酒徒閒，村村花柳。月榭風亭更霞牖。臨春結綺，又是那回時候。不禁中夜雨，相孱愁。弄蕊攀條，為尋芳酒。一斗誰能問千首。江南雲夢，空說氣吞八九。持杯人共我，能吟否。
感興
作者：韓淲
朝代：宋

天時人事兩相催，雨浥薰風上綠槐。
憂樂易從忙裏過，榮枯空自老邊來。
尋枝带葉終無得，放浪隨波豈有才。
信道吾廬吾亦愛，溪山繚繞照崔嵬。
感興十首·其一
作者：韓淲
朝代：宋

迎時上下本謀身，身老難禁物態新。
到得朱金爲我樂，却嫌人笑我知津。
感興十首·其一〇
作者：韓淲
朝代：宋

赤縣神州久陸沈，宣和遺恨莫追尋。
饒渠熟客資談柄，須有夫差報越心。
感興十首·其七
作者：韓淲
朝代：宋

百尺竿頭寸步難，從前血指漫旁觀。
收來放去由誰做，底事隨人百樣般。
感興十首·其三
作者：韓淲
朝代：宋

我本何爲也自休，靠他寧不畧迴頭。
徒誇扇枕黄香好，肯道悲秋宋玉愁。
感興十首·其九
作者：韓淲
朝代：宋

得寵常疑失寵虧，勢成難復念前時。
螳蜋鳴蛭爭先後，何意蒙莊亦論之。
感興十首·其二
作者：韓淲
朝代：宋

其誰不欲上雲霄，晚節當□事事高。
贏得書多垂後學，歸來賫志亦徒勞。
感興十首·其五
作者：韓淲
朝代：宋

一生精力盡於詩，詩到成時不自持。
脫著衣冠對神武，婆娑空復羨諸兒。
感興十首·其八
作者：韓淲
朝代：宋

壯志情知已不多，便鷹揚去盍如何。
凄凉兩眼西風裏，猶爾留連作好歌。
感興十首·其六
作者：韓淲
朝代：宋

肝膽輪囷本致君，衡山一片尚愁雲。
可備恤典埋歸骨，好爵翻令及後昆。
感興十首·其四
作者：韓淲
朝代：宋

社鼠城狐何代無，乘時應也用工夫。
而今又有依憑者，辛苦從前作世儒。
感風發汗卧病數日推枕翛然敘事爲十詩·其一
作者：韓淲
朝代：宋

病起窗前坐，哦詩一解顔。
人生祇恁麽，世事未如閑。
朝路誰知舊，田廬自往還。
從今無別計，風月老溪山。
感風發汗卧病數日推枕翛然敘事爲十詩·其一〇
作者：韓淲
朝代：宋

病起何思慮，空齋讀易時。
沉潛三畫象，研究六爻詞。
孔繫誠難識，揚玄恐易知。
乾乾且修業，學處在觀頤。
感風發汗卧病數日推枕翛然敘事爲十詩·其七
作者：韓淲
朝代：宋

病起尋藜杖，閑情孰可論。
騰身上危徑，著眼已高軒。
城堞看州宅，沙汀識遠村。
幸無衰老相，逸興且丘園。
感風發汗卧病數日推枕翛然敘事爲十詩·其三
作者：韓淲
朝代：宋

病起思新茗，催煎蠏眼湯。
分來香細膩，啜處味偏長。
日永門庭靜，風輕院宇涼。
更尋雙井試，甌面乳如霜。
感風發汗卧病數日推枕翛然敘事爲十詩·其九
作者：韓淲
朝代：宋

病起看兒戲，階庭閙不休。
覓錢何所用，得果更無求。
轉覺童心好，翻令老態羞。
年光正如電，愁入鬢邊秋。
感風發汗卧病數日推枕翛然敘事爲十詩·其二
作者：韓淲
朝代：宋

病起香初炷，蓬蓬噴玉煙。
絲頭方過眼，穗脚忽成拳。
垢盡心無染，塵銷意欲仙。
吾生太癡絕，臭味乃如然。
感風發汗卧病數日推枕翛然敘事爲十詩·其五
作者：韓淲
朝代：宋

病起水邊行，風回柳弄晴。
岸虛微坼土，澗淺細無聲。
寂寂心逾靜，飄飄神轉清。
衣襟带波影，搔首又詩成。
感風發汗卧病數日推枕翛然敘事爲十詩·其八
作者：韓淲
朝代：宋

病起加餐飯，隨宜且菜蔬。
何須尊有酒，豈歎食無魚。
絕不關人事，多慙得自如。
從他志溫飽，我愧腹空虛。
感風發汗卧病數日推枕翛然敘事爲十詩·其六
作者：韓淲
朝代：宋

病起呼童語，門前客不來。
無人理花草，爲我掃莓苔。
只欲尋書帙，何心泥酒杯。
樹陰橫澗水，鷗下莫相猜。
感風發汗卧病數日推枕翛然敘事爲十詩·其四
作者：韓淲
朝代：宋

病起支頤久，形神稍稍安。
豈堪誇壯健，只怕已衰殘。
希聖心無倦，求官意漸闌。
不爲君子棄，何恨對瓢簞。
慈福太后生辰聖駕同中宮過北內上壽至晚鑾仗方回觀者無不仰贊慶禮四朝之尊也
作者：韓淲
朝代：宋

南渡衣冠近百年，四朝安穩在吳天。
斯民何幸歸仁壽，咸戴慈儀五福全。
慈福太后生辰聖駕同中宮過北內上壽至曉鑾仗方回觀者無不仰贊慶禮四朝之尊也
作者：韓淲
朝代：宋

盛典行長樂，秋光溢壽樽。
后儀崇太姒，帝服見曾孫。
遥想重闈集，咸推六殿恩。
歡聲開九秩，誕節照乾坤。
慶元己未二月戊子寄皖山隠翁史虎囊
作者：韓淲
朝代：宋

塵世離闊苦，一別易寒暑。
彈指十五年，翁今定何許。
聞在潛山頭，僧寺有誰語。
方瞳狎鷗鳥，禿髮照獐鼠。
蹣跚狹虎囊，借醉忘爾汝。
平生心所尊，安得伴遊舉。
我友余伯臯，遠遊復羈旅。
當爲翁慨然，斗酒氣相與。
旦夕廣文來，雅趣非凡侶。
豈不能趨風，擊鮮宰肥羜。
獨恨海潮邊，戀祿贍兒女。
悵望春色深，風花暗吳楚。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其一
作者：韓淲
朝代：宋

歸哉忽爾五年，江空鷗鷺翩翩。
有詩多且漫與，有酒無過醉眠。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其七
作者：韓淲
朝代：宋

平心好處平世，深居合在深山。
山林荒園一畝，世事敝廬數間。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其三
作者：韓淲
朝代：宋

翻經諷咏釋種，齊物試看莊生。
功名到底餘事，儒者說性說誠。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其二
作者：韓淲
朝代：宋

田事旱乾薄飯，歲計不給何求。
春園葉落窮冬，夏畦菜盡凜秋。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其五
作者：韓淲
朝代：宋

貪生不憂老至，徇名却忘行卑。
一日又復一日，遑遑自欲何之。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其六
作者：韓淲
朝代：宋

兒女長須婚嫁，朋友來須應酬。
應酬重費青眼，婚嫁未了白頭。
慶元庚申二月藥局書滿七月還澗上嘉泰元年秋入吳試罷冬暮得闕而歸今五年矣·其四
作者：韓淲
朝代：宋

日日公侯衮衮，年年人士紛紛。
伊尹周公孔子，殷勤留得斯文。
應仙寺
作者：韓淲
朝代：宋

山田渴雨民艱食，國重農功遣吏來。
要使輕徭仍薄斂，坐令寒谷得春回。
懷人
作者：韓淲
朝代：宋

北客如今可奈何，更看清奏入雲和。
東平東里應無恙，吳楚年深白髮多。
懷古
作者：韓淲
朝代：宋

往來是日月，變動是寒暑。
伏臘雖不周，爾且對妻子。
遥知風塵表，萬象互吞吐。
所以鹿門人，江左不得取。
懷古·其一
作者：韓淲
朝代：宋

近城人語雜，深山人語少。
重露滴烟嵐，野水見魚鳥。
稻粱豐稔外，耕鑿願溫飽。
所以桃源人，不與外人道。
懷古·其二
作者：韓淲
朝代：宋

少壯既奚爲，老矣復難强。
紫芝未必仙，采之亦可餉。
耆耄八九十，道可無俯仰。
所以商山人，辭漢寧獨往。
懷斯遠
作者：韓淲
朝代：宋

晴光雜空雲，青春轉寒谷。
眇眇兮章丘，所見惟我獨。
灑然天地間，豈爲萬事足。
曉風吹詩來，梅枝粲羣玉。
懷昌甫
作者：韓淲
朝代：宋

君頭短髮種種長，營營寒事驚流光。
手翻手覆謂可常，幽意祇覺來無方。
今冬風雪多冰霜，靜夜不寐猶吟螿。
竹隠我獨矯首望，詩寄尚喜筆健彊。
戀繡衾
作者：韓淲
朝代：宋

歡濃兩點笑靨兒。雪初消、梅欲放時。不通道、傷春瘦，怕人猜、猶待皺眉。香濃翠被屏山曲，把珊枕、側過又移。試與伴、江頭去，但醉翁、亭上要詩。
戀繡衾
作者：韓淲
朝代：宋

溪風吹雨晚打窗。把心情、闌入醉鄉。記取在、山深處，我如今、雙鬢已蒼。夜闌寒影燈花淡，夢難成、清漏更長。寶瑟斷、鸞膠續，淚珠彈、猶帶粉香。
成外歸秣陵
作者：韓淲
朝代：宋

看了三山白鷺洲，歸來難老更何愁。
弟兄舊隠家風在，子侄世科官業脩。
魚計亭深雲塢口，青氈堂迥水塘頭。
何時容我陪情話，華髮清樽事事幽。
成季小泊南池將往建昌
作者：韓淲
朝代：宋

相望南池上，悠悠我所思。
凌晨理短髮，青鏡滿鬢絲。
間闊將一年，欣喜纔見之。
春風旬日爾，又去不在茲。
人生易爲別，心事多參差。
有才豈能閒，君達信無疑。
爲我謝知舊，所困非衰遲。
尚于吟諷間，暢敘一伸眉。
若懷平昔交，同里今是誰。
立丘眇何地，章泉遠莫追。
山風吹雪雲，歲月密推移。
成父携酒過余作二絕·其一
作者：韓淲
朝代：宋

今雨能來定可憐，一壺仍與遂初泉。
故人風味成疎闊，且向杯中別聖賢。
成父携酒過余作二絕·其二
作者：韓淲
朝代：宋

曉甑無炊從婦嗔，也須料理甕頭春。
殷勤遺我非無意，應笑茅柴但濕唇。
成趣
作者：韓淲
朝代：宋

春到名園花下門，畫梁迎燕落泥芹。
海棠徑暖紅爭艷，魚藻波肥綠颭文。
興逸自憐真野老，醉歸誰問故將軍。
一時觴咏留連處，更得清酬信不羣。
成趣園
作者：韓淲
朝代：宋

徐子筆端妙天下，成趣園成記如畫。
丹青寫就未必工，裝點鋪模誠可詫。
試問園中今幾春，主人種花花正新。
高帝子孫氣象偉，等閒卜築冰溪濱。
道南推託借誰住，只爲記中多好句。
幾回相與酒盃空，梅月柳風吹杏雨。
淵明此趣非偶然，請君醉中知其天。
我閑杖屨猶翩翩，莫教俗事來眼前。
成趣小隠
作者：韓淲
朝代：宋

今年春色在山家，到處尋梅看落花。
成趣園中乘日往，最高臺上受風斜。
棋聲與我詩無盡，酒力因君興未涯。
拓落不知天蚤暮，更呼急管度芳華。
戲問丞廨荷花
作者：韓淲
朝代：宋

露荷吹滿小池風，想見公餘採摘空。
正是新秋明月夜，隔溪還許野人同。
戲問梅花
作者：韓淲
朝代：宋

本是山中向臘開，如何亦入帝城來。
插向甆瓶疑有語，大家都莫管塵埃。
戲書
作者：韓淲
朝代：宋

亂拖游士伴噇酒，硬捉閑僧聽做詩。
後句不來瓶已罄，月凉山靜角巾欹。
戲柬德久
作者：韓淲
朝代：宋

天與詩人月一輪，樓高偏照鏡中塵。
夜凉翠袖翩翩處，應問行藏獨倚身。
戲柬胡教授
作者：韓淲
朝代：宋

去冬曾與十客遊，今夏還約幾人至。
橋南花處數枝梅，青子林園尚堪醉。
行者居者復不來，相賞相違何有哉。
古栝蒼山照流水，我亦僅能知此爾。
戲贈成季
作者：韓淲
朝代：宋

尋常盡月無人問，邂逅今朝有客留。
酒到醉深纔得味，詩因吟好却生愁。
夕陽倒射亂雲合，淺水未乾飄葉浮。
揮手薰風只如此，角聲孤起在城樓。
戲贈成季
作者：韓淲
朝代：宋

拂拂溪煙橫暮，絲絲小雨吹凉。
酒盡更呼載酒，一觴一咏行藏。
扁舟放流而下
作者：韓淲
朝代：宋

小舟回柁下彎碕，煙草雲山風雨時。
莫夜歸來全似夢，石橋燈火見疎籬。
抄詩
作者：韓淲
朝代：宋

更把詩來子細抄，虛空界盡一絲毫。
楚人已往應劉遠，難倩麻姑癢處抓。
抗雲亭
作者：韓淲
朝代：宋

淡煙晴日近重陽，整屐荒山野路長。
世事是非同膠擾，人生今古一悲凉。
望窮千里乾坤外，清絕小園松菊香。
此日此時真可惜，西風催釀滿林霜。
折南豅早梅送周國正
作者：韓淲
朝代：宋

送客逢花小棹飛，折來誰與歲寒期。
老身不忍看千樹，明眼須容薦一枝。
意象春融知玩索，咏歌物妙想舒遲。
孤高比玉人之德，公豈尋香逐色思。
拂松閣
作者：韓淲
朝代：宋

太白孰可作，五松自青山。
關關鳥飛集，冉冉雲往還。
時世有今古，客意徒悲歡。
我來見令君，絃歌遊其間。
醉袖舞回時，俗眼應不看。
人韵乃如許，結閣橫朱欄。
招余子任過成季家
作者：韓淲
朝代：宋

只道沙坑近，招之阿那邊。
不知風雨夕，能過小溪船。
招真巖
作者：韓淲
朝代：宋

蒼崖松聲風泠泠，心高太虛望青冥。
幽尋王君集山靈，古井方池誰招真。
金沙嶺頭淨無塵，呼吸風光聚精神。
開合陰陽三尸驚，逍遥吟哦黄庭經。
青蕊琳琅潛玄英，扶摇三光駕雲駢。
羽衣翩躚上圓清，我輩豈是區中人。
招隠
作者：韓淲
朝代：宋

浩歌以求志，徜徉山水幽。
松柏蒼蒼山，水石泠泠流。
山深集飛鳥，水淺下輕鷗。
好花不多聞，長煙渾未收。
往來有樵釣，俛仰徂春秋。
我輩滿宇宙，其能知此不。
拜呂舍人墓
作者：韓淲
朝代：宋

生晚常嗟南北分，故家文獻少知聞。
襄陽耆舊無龐老，獨對高墳看白雲。
拜王處士墓
作者：韓淲
朝代：宋

不見先生已六年，湖團只是舊山川。
我携茗酒奠荒草，寒雨吹風淚濕煙。
挽余伯玉藥局詩
作者：韓淲
朝代：宋

抵掌從容慨且悲，晚年風度喜論詩。
賢關鼓篋文尤擅，德里垂車志豈違。
築室高門如昨日，開筵投轄已前時。
壽登八秩流芳裔，松柏佳城畫翣吹。
挽吳九伯豐縣丞詩·其一
作者：韓淲
朝代：宋

往者靈溪路，君嘗過我廬。
相期千載事，竟欠一行書。
論定終何有，生平合自如。
九原不可作，宰木夜臺虛。
挽吳九伯豐縣丞詩·其二
作者：韓淲
朝代：宋

養志年方盛，持身德已明。
一官雖未達，百歲豈銷聲。
師友嗟零落，賓親自送迎。
翩翩丹旐遠，老泪亦須傾。
挽江浦縣丞鄭公詩·其一
作者：韓淲
朝代：宋

寂寞同州守，衣冠葬玉山。
國家遭禍變，臣子不生還。
異域城應在，中原路尚艱。
有孫纔九品，本擬上朝班。
挽江浦縣丞鄭公詩·其二
作者：韓淲
朝代：宋

卹典勸天下，諸公譽更多。
傷心立門戶，遺恨滿山阿。
猶記交情舊，時將詩句哦。
浮生如意少，薤露忍成歌。
挽胡團王先生詩·其一
作者：韓淲
朝代：宋

在昔從諸老，于今失此翁。
貌莊知德性，身退仰高風。
制宅規何遠，藏書意轉隆。
雖非官可貴，自與道無窮。
挽胡團王先生詩·其二
作者：韓淲
朝代：宋

著述欽成說，叮嚀憶緒言。
不期捐几杖，無復賁邱園。
行旐村前路，豐碑屋外原。
形容慙識淺，相挽只馨吞。
採桑子
作者：韓淲
朝代：宋

華燈自是年年好，月淡煙空。依舊東風。簫鼓吹香醉臉融。謝他詩侶還相覓，雨跡雲蹤。不分情濃。柳淺梅深鬢影松。
採桑子
作者：韓淲
朝代：宋

蕭蕭兩鬢吹華髮，老眼全昏。徒倚衡門。歲晚寒消澗水痕。含情更覺滄洲遠，欲語誰論。窈窕孤村。細雨梅花只斷魂。
探春令
作者：韓淲
朝代：宋

暗塵明月小桃枝，舊家時情味。問而今、風轉蛾兒底。有誰把、春衫試。景龍燈火昇平世。動長安歌吹。這山城、不道人能記。甚村酒、偏教醉。
探梅·其一
作者：韓淲
朝代：宋

探梅山路一盃亭，日澹風微遠靄生。
莫問古來尋古話，只知春近賞春情。
幾枝冷蕊吟方見，一點疎花畫不成。
我挾兩兒同二友，老年酒外更何營。
探梅·其二
作者：韓淲
朝代：宋

點檢山前梅蕊痕，花雖未放已銷魂。
縱饒老幹摧幽谷，也勝繁華倚市門。
冷落不成欺歲晚，陽和且可待春溫。
清香一噴紅梢滿，却月凌風未易論。
探梅天氣極思山中之時也
作者：韓淲
朝代：宋

霜餘晴後探梅天，村岸山蹊接野田。
時見樵夫能指點，旋尋僧子或留連。
所携酒榼無多爾，其就詩篇亦偶然。
一兩枝橫三四蕊，最風情處带輕煙。
探雪
作者：韓淲
朝代：宋

芟削蒿萊見綠苔，扶疎竹影待梅開。
風生野色蒼蒼合，日轉寒光冉冉來。
高步芒鞋時躑躅，橫拖藜杖且徘徊。
斷鴻飛過霜禽下，清絕山根與澗隈。
掩關月色滿窗宴坐久之
作者：韓淲
朝代：宋

雲窗月當午，小醉人未眠。
兒童鼻鼾雷，聽息方綿綿。
萬籟一以虛，性地開其天。
入林山自深，金澗通瑶泉。
携秉垓千散步
作者：韓淲
朝代：宋

濕雲收動碧山空，松葉桐花日影中。
開盡一軒無曲折，掃除三徑有幽通。
耘耔不厭農田雨，流憇居多野水風。
解斷浮航塵跡少，葦間何地覓漁翁。
攤破浣溪沙·山花子
作者：韓淲
朝代：宋

生與真妃姓氏同。家隨西子苧蘿東。誰道玉肌寒起粟，酒能紅。火齊燒空來上苑，冰漿凝露在西宮。不似荔枝生處遠，恨薰風。
放步
作者：韓淲
朝代：宋

家家芙蓉開，步步木犀香。
流黄朝絳節，空碧按霓裳。
急景奚足競，良辰不可忘。
玉階明露盤，珠宮結雲房。
放步山根梅梢一花奇甚
作者：韓淲
朝代：宋

老去情懷觸景移，意行何地不吾詩。
小園雨後將飛雪，探得梅花第一枝。
故友不可見新相知者有數
作者：韓淲
朝代：宋

老覺賓朋日日稀，故家言語轉依違。
百年以往自興廢，千古其間誰是非。
江左風流徒可想，山東豪傑竟何歸。
勾吳於越連閩嶠，瘴雨蠻烟百鳥飛。
效齊梁體
作者：韓淲
朝代：宋

徘徊碧山崦，想像碧山人。
落日寒未昏，飛鴻過之頻。
自視悖俗姿，忍與衆小鄰。
一朝入聖門，畢世遺清塵。
只今崖邊松，可以經千春。
教授同太守過橫碧因留教授一飲
作者：韓淲
朝代：宋

班坐橫碧軒，便足了吾事。
水南凍雨中，歲晚欲何爲。
人生衰榮爾，翻覆當有自。
使君真不凡，賓從隨聽視。
偶然理窗楹，豈曰登臨地。
呂曾骨已朽，方來重增喟。
蕭閑著我老，婆娑恐容易。
惜乎一盃酒，未敢駐千騎。
梅花山翠寒，孤香發清吹。
教授推官把酒篬筤同登橫碧·其一
作者：韓淲
朝代：宋

不待他年說舊遊，相逢杯酒懶回頭。
夜來脚踏溪橋路，正是山林一片秋。
教授推官把酒篬筤同登橫碧·其二
作者：韓淲
朝代：宋

人已知予苦愛閒，更邀遺佚對南山。
尋常城市官忙者，肯有心情到此間。
散步
作者：韓淲
朝代：宋

世道日狹隘，無地可自容。
豈不有崖壑，樂此林下風。
乘晴氣清和，試聽飛流淙。
憑軒得名酒，老我時一中。
數年不與李商叟書忽書來一詩寄之
作者：韓淲
朝代：宋

正始之風固寂寥，茶山猶有半村高。
靜觀世變慵招隠，閑賦詩章定廣騷。
深信老懷能自適，遥知好事不常遭。
秋來醉擁殘書卧，鼻鼾吹紅氣轉豪。
文叔入城夜半同斯遠見過蚤作聞而賦之
作者：韓淲
朝代：宋

西風勝士集，敲我月下門。
醉語驚童稚，今晨能具言。
未知何許人，步武皆騰軒。
顧非有逸韵，疇肯臨丘園。
時予亦被酒，正爾飛夢魂。
栩栩妙理熟，布衾清而溫。
了不聞其然，醒來復何論。
奇事既已失，躊躇黄葉村。
文叔折柬誇其夜宿湖心午登南屏石洞納凉
作者：韓淲
朝代：宋

落殘明月照湖心，小艇揚波荷氣深。
誰能一枕華胥夢，占得其清無暑侵。
長飈撼石應真洞，淨慈高絕南山陰。
齋盂茗椀復宴坐，了義不必開禪林。
老身執熱困塵屋，偪塞嘈雜蹏足音。
櫟庵受用乃如此，斫額望之聊自吟。
文叔樓居次韵戲之
作者：韓淲
朝代：宋

行藏知在倚樓間，雨際煙巒接九關。
著脚既高心自遠，問言何似嶽前山。
文叔爲糧料不月日求去作真州守
作者：韓淲
朝代：宋

杜老有新語，人生五馬貴。
儀真亦不惡，溫飽可自慰。
名宦百年爾，漸覺誠鮮味。
才歸鵷鷺行，勇去復何謂。
豈念師旅餘，淮民短生氣。
瘡痍嘗撫摩，坐視或噓欷。
挺身收左符，於此見洪毅。
我爲一長吟，雅志其髣髴。
文叔移築瑞石山上亭子·其一
作者：韓淲
朝代：宋

海氣漫漫江上風，潮聲時度越山中。
且看移得新亭好，一任知名誰勇功。
文叔移築瑞石山上亭子·其二
作者：韓淲
朝代：宋

塵埃無地可乘風，更落都城隘屋中。
天以江山振衣袂，小亭休沐見新功。
文叔見過山居斯遠亦來有懷昌甫
作者：韓淲
朝代：宋

薰風拂眼過，不知夏將深。
起視樹扶疎，聊以舒嘯吟。
故人忽相過，我取酒同斟。
凉夜月未落，相與試論心。
溪淵有潛魚，山谷多翔禽。
升沉本何意，能言不如瘖。
斯遠居近市，昌甫棲遠岑。
文叔宰百里，一一皆可欽。
二子則良晤，一子當荒尋。
詩罷予忽醉，掩關眠楮衾。
文叔解官東歸
作者：韓淲
朝代：宋

一帆風雨轉吳頭，家在稽山事事幽。
小試鳴琴還滿去，等閑結綬亦何求。
政聲贏得多推美，學力須知轉好脩。
我與君心似相密，別離無計可消愁。
文叔赴部班引復回建康
作者：韓淲
朝代：宋

俯循常調到行都，薄宦猶煩五薦書。
久歷男邦雖不較，更臨郡縣待何如。
春風吹鬢秦淮老，夏日移家越嶺居。
且以酒澆君磊塊，相逢誰道故人疎。
斥歸
作者：韓淲
朝代：宋

一斥歸來上野航，老無羈絆試斟量。
詩囊縱在那能賦，酒盞何嫌且細嘗。
點檢丘園理花草，咨詢里社見蠶桑。
玉爲山底冰溪水，魚鳥飛潛意更長。
斯遠云閒睡醉天下之至樂也約各賦一首寄昌甫·其一
作者：韓淲
朝代：宋

卧聽青松吟，起看白雲生。
身心兩無累，所至輒暢情。
豈特夸毗子，往往皆强營。
淄澠雖異塗，匪利即徇名。
誰云衡茅下，可以知枯榮。
縱復逼饑寒，兒僕自春耕。
斯遠云閒睡醉天下之至樂也約各賦一首寄昌甫·其三
作者：韓淲
朝代：宋

陶陶兀兀裏，渾涵忘所知。
恍如天地初，清濁未剖時。
人苦前識爾，觸物勞心思。
棄置便棄置，况此有酒巵。
一酌入醺酣，重觴到淋漓。
勿苦事邊幅，醒將何所爲。
斯遠云閒睡醉天下之至樂也約各賦一首寄昌甫·其二
作者：韓淲
朝代：宋

神既不外騖，氣亦當自和。
松牀薦石枕，偃仰得已多。
鼻息出入通，呼吸相蕩摩。
陽光塞天宇，一定消百魔。
是事非所難，彼愚分奔波。
曉夕無停晷，耗散歸蹉跎。
斯遠作冷語甚佳以其富貴神仙中致非畸人山澤所宜戲次韵柬之
作者：韓淲
朝代：宋

飛流作枕山作屏，采薇散髮神氣寧。
巖扉無人晝長扃，幾回午夢驚獨醒。
水邊石上草自馨，嵐光近散遠以凝。
長飆撼樹時靜聽，灑然塵銷天籟清。
幽禽刷羽飛來輕，泉源舞荇聲泠泠。
殷雷收暑甘雨零，碧落乍空鸛且鳴。
閑身無用心太平，試琢新語朱絃聲。
世俗所爲吾不應，因君詩來如飲冰。
斯遠入吳就春官試因相過偶成
作者：韓淲
朝代：宋

春風閒日小樓居，門外歡迎長者車。
道舊祇如前日事，別來不覺近年餘。
烟花帝里宜同醉，杖屨湖山可自如。
趁取好懷尋好句，人生何必愛吾廬。
斯遠訪昌甫同作音字詩因又一首
作者：韓淲
朝代：宋

故人湖海誰知音，章泉病翁卧山林。
我思不見夜長寂，君往與同秋正陰。
修筠亂石一徑靜，風雨滿窗清且深。
安得相從日上下，騷雅共傾陶寫心。
新亭圖
作者：韓淲
朝代：宋

新亭地望是神州，夷甫諸人話轉愁。
又見江南描畫出，古今容易得悠悠。
新火
作者：韓淲
朝代：宋

香浮椽燭散新煙，閶闔沉沉輦路邊。
寶蠟分擎初拜賜，錦衣飛步競傳宣。
柳陰未曉明粧鏡，花氣籠晴趁卷簾。
莫怪荒凉問榆火，午炊猶待死灰然。
新闢小室自適
作者：韓淲
朝代：宋

掃除閑室置書琴，偃仰之間萬古心。
飯了欠伸因小憇，睡餘消散得孤斟。
輝輝白日回初暑，拂拂清風動晚陰。
門巷喜無車馬至，傍簷時自聽鳴禽。
斷橋
作者：韓淲
朝代：宋

湖山春靜子規啼，草滿汀洲樹葉低。
一陣暖風吹絮亂，又扶輿度柳橋西。
方齋啟窗見月
作者：韓淲
朝代：宋

我豈不解飲，風軒乘月開。
細細春酌動，徐徐秋興來。
俄而弄清影，自爾却氛埃。
誰信城市居，野老爲裴回。
方齋子潛留瀹茗
作者：韓淲
朝代：宋

雨聲滴碎窗前樹，不是詩人作許愁。
夜靜岸花吹浪遠，酒闌山氣與雲浮。
方齋子潜留瀹茗
作者：韓淲
朝代：宋

地瘴山氣昏，中夜雨忽作。
霏霏曉猶濃，午后漸收脚。
雲光散微日，風動葉初落。
老身閒窗坐，觸事何厚薄。
旨蓄思禦冬，爰寂復爰寞。
鳥噪雞亂啼，爐湯茗徐瀹。
方齋子潜留瀹茗·其一
作者：韓淲
朝代：宋

東吳南楚江湖外，城郭方齋尚得朋。
意象古人無索寞，譚鋒爾汝有憑陵。
花開薝蔔疑非俗，林擁旃檀祗欠僧。
梅雨未收吾欲醉，山橋歸路髮鬅鬙。
方齋子潜留瀹茗·其二
作者：韓淲
朝代：宋

蕙畝分青長復低，菊梅連綠密仍稀。
牆陰未午風聲急，窗外從朝雨力微。
坐待酒盃來肅肅，案翻書冊凈暉暉。
幾年來往徒多感，今是那知較昨非。
施倅留飲題進帆
作者：韓淲
朝代：宋

千里雲濤十幅蒲，仙家吹夢入方壺。
嫩香破蕊橫枝處，鏤雪敲冰畫得無。
施寺山茶
作者：韓淲
朝代：宋

山茶天竺記能紅，江浙雖非景則同。
笑到堂中老禪伯，青春吹得幾般風。
施教授以詩送藥餌次韵謝之
作者：韓淲
朝代：宋

窮居寡所諧，懶顧形與影。
誰歟藥石我，冉冉驚老景。
開奩發珍劑，更以珠玉並。
三歎得效方，因之倍脩省。
施教授到官兩載·其一
作者：韓淲
朝代：宋

雖爲三年淹，已有兩載速。
良晤不易逢，幽魂恐難續。
青山照孤城，流水在空谷。
忘機在白鷗，勿笑牽黄犢。
施教授到官兩載·其二
作者：韓淲
朝代：宋

青青水中芹，泮渙而樂羣。
亦豈無他人，亦豈不在君。
海嶠富術業，江湖稀見聞。
其間名世者，餘子信紛紛。
施教授考校他州
作者：韓淲
朝代：宋

陶冶于文舉，才賢定靡遺。
三年欽掌教，一旦慶衡持。
過慮同官雜，焉知監試誰。
無爲我先達，不念士人時。
施重益留夜飲
作者：韓淲
朝代：宋

秋閒得幽討，竹澗款門時。
絕壑通流水，橫橋壅斷陂。
巖花已芬郁，山木未凋披。
靜夜持杯酒，人清更說詩。
日長
作者：韓淲
朝代：宋

日長林影聚，早暮氣彌清。
既自罕人跡，而猶聞市聲。
物生各有態，境異俱忘情。
門前酒誰來，吾其撞餘醒。
日雪
作者：韓淲
朝代：宋

閉門忍作袁安卧，一笑山陰訪戴行。
溪汎小舟吾亦懶，履穿東郭孰忘情。
飯炊因酒瞢騰去，睡覺思詩宛轉成。
莫道農田喜三白，皚皚何地不爭明。
早霧
作者：韓淲
朝代：宋

霧氣渾渾曉未收，不知苑外與山頭。
瓶花忽見花梢濕，畫出春風一段愁。
昌甫以平生詩藁俾趙家浄錄因見題後
作者：韓淲
朝代：宋

藁不隨時廢，詩須以藁傳。
老身猶在澗，舊話只章泉。
籜笋看成竹，藕荷將出蓮。
居然閒摸索，久矣奉周旋。
昌甫以詩謝履常見過因和韵
作者：韓淲
朝代：宋

萬事新傳燈落燼，底許深長并淺近。
山空歲暮風雪振，縱得過從渾莫省。
符銅節蕩元整整，東上西來晨復暝。
章泉之居儘虛靜，世既相忘心孰競。
失喜故人來問訊，且擁寒爐話吾勝。
留連雞黍夜初定，清旦重言意無盡。
意無盡矣我何知，歎者歎而哂者哂。
昌甫以詩送香任尚書任和答且辱見及次韵昌甫不必寄尚書也·其一
作者：韓淲
朝代：宋

夏衣輕體凉絺綌，忘却禦冬尋敝襦。
且玩章泉香與句，閒來服用更何須。
昌甫以詩送香任尚書任和答且辱見及次韵昌甫不必寄尚書也·其二
作者：韓淲
朝代：宋

交情到老終難已，此味平生畢竟濃。
遠近行藏兩相望，湖山應自白雲封。
昌甫入城席上和韵
作者：韓淲
朝代：宋

因人雖暫賞，分韵偶然成。
不道觥慵舉，那知僕屢更。
老成關世道，交舊豈時情。
簷雨林逾靜，橋風境過清。
昌甫再集橫碧·其一
作者：韓淲
朝代：宋

幽幽溪南山，古寺占巖曲。
昔人不可見，佳處欲何屬。
素秋集今雨，清晝話前躅。
因君重徘徊，煮餠飲醽醁。
昌甫再集橫碧·其三
作者：韓淲
朝代：宋

士悲此凜秋，而且復季月。
撫世徒紛華，徂年信飄忽。
經行見登臨，道舊嘆存沒。
不知其何心，予懷到明發。
昌甫再集橫碧·其二
作者：韓淲
朝代：宋

青山如佳人，不暇相應接。
風軒一開明，烟巒幾重疊。
云乎具尊酒，乃爾隨步屧。
寺古天薄寒，窗前墮紅葉。
昌甫分寄瓢泉繼而辛卿遺一壺來以詩爲謝
作者：韓淲
朝代：宋

章泉分餉瓢泉酒，已洗牢愁萬馬空。
重拜書題如夏日，便開甕盎瀉春風。
時聞水石雲山主，世數文章翰墨功。
且道歲寒梅雪好，僧窗閒有幾人同。
昌甫同汎舟歸宿澗房
作者：韓淲
朝代：宋

山陰溪曲古何年，今日南豅棹復旋。
夾岸暖風吹麥秀，釣竿清浪出魚鮮。
諸兒挈飲能迎勞，耆舊談圍信解懸。
放溜歸來月初夜，林間應獨與翁便。
昌甫同過竹院和其韵
作者：韓淲
朝代：宋

北客相從能幾家，故廬誰復話京華。
君因父母思仍賦，我亦婣㜕悵不譁。
竹院風煙元有地，玉溪人物豈無涯。
同來大半多先契，凍雨吹寒濕岸沙。
昌甫回自大明見過別後二詩寄之·其一
作者：韓淲
朝代：宋

袖遺大明果，編因徐照題。
騷吟歸是正，香味得非迷。
鄰邑十方轉，到城還重携。
新霜林路滑，山遠羨高棲。
昌甫回自大明見過別後二詩寄之·其二
作者：韓淲
朝代：宋

早鬻翁歸去，窗寒自撥灰。
算程明日到，失記去年來。
雨葉頻仍墮，雪梅相次開。
吾生亦華髮，易怕惹塵埃。
昌甫夢中有句和韵答寄·其一
作者：韓淲
朝代：宋

靈府清寒夢境開，渾涵萬狀入詩來。
章泉此老閒拈出，忽到窗前疑是梅。
昌甫夢中有句和韵答寄·其二
作者：韓淲
朝代：宋

人是梅花梅是人，似談如見景常新。
花香直入人肌骨，寤寐成香孰比倫。
昌甫寄二絕和韵答之·其一
作者：韓淲
朝代：宋

只宜樹蕙與滋蘭，二月顛風作社寒。
岸柳豈無舒葉者，山梅空有落花看。
昌甫寄二絕和韵答之·其二
作者：韓淲
朝代：宋

雨絕遥遥何許吟，一封得得乃斯尋。
直教宛轉生新意，徒益凄凉老舊心。
昌甫寄所和朴翁詩因亦次韵
作者：韓淲
朝代：宋

長日懷賢只坐馳，炎凉誰與世推移。
貧生夢枕槐柯蟻，笑殺仙巢蓮葉龜。
蕭瑟兩峰吟和處，辛勤千里寄來時。
風流是我身名事，付與劉郎歌竹枝。
昌甫寄栗
作者：韓淲
朝代：宋

整整斜斜一書尺，磊磊落落滿包栗。
霜風朝來吹我急，且向葉爐煨煮喫。
高人知我老無力，跧伏寒溪少出入。
慇勤題裹墨猶濕，雨峰高哉翠雲滴。
昌甫寄苦錐次韵
作者：韓淲
朝代：宋

回味有苦益，充腸宜苦錐。
其實雖地出，其雅則天資。
因思夏畦發，又見霜林吹。
頼彼庶可食，此外何所爲。
羶薌易爽口，鼎豆徒解頤。
朝市安能羨，山林端足師。
悠然自公詠，殷勤還我貽。
咀嚼豈不樂，吟哦信非癡。
昌甫寄近詩一卷
作者：韓淲
朝代：宋

詩情閒雅筆舒明，吟到平時字亦成。
老不厭山懷玉秀，靜宜流水章泉聲。
殷勤題寄情何過，展轉看來眼自驚。
一任人間無此作，近聞鞏至得同盟。
昌甫寄酒蛤辣螺新蟹皆山味所久無
作者：韓淲
朝代：宋

蛤蜊因酒得天全，踞無龜殻吾非仙。
六跪二螯猶回旋，左手急持思拍船。
螺之辣者真海鮮，每或酌侑能醒然。
竹隠君其詩中權，知我托落醉欲眠。
走送三物寸簡傳，青燈山牖瓶梅邊。
食之既矣吟一篇，比耶興耶今何年。
昌甫念某生朝寄詩來次韵謝之
作者：韓淲
朝代：宋

俾壽情何重，酬吟報恐遲。
拜嘉誠自喜，友誼尚誰爲。
醑我遥相命，思翁不獨詩。
晚生頭已禿，敬長眼空窺。
昌甫携兒姪載酒來送分韵得房字
作者：韓淲
朝代：宋

春寺不尋芳，詩翁作醉鄉。
花香空夾徑，草細恰通房。
僧固枯禪寂，人非好句忙。
出城惟怕晚，冉冉趁斜陽。
昌甫携渭南詩見過
作者：韓淲
朝代：宋

長笛殘星趙倚樓，吟邊供斷一生愁。
渭南作尉誠微宦，江上逢人憶遠遊。
風景不因今古異，琴樽寧與是非休。
章泉傳到澗泉上，凉意滿天河影秋。
昌甫斯遠步過澗園小坐梅下一盃·其一
作者：韓淲
朝代：宋

落梅春風一盃酒，薄晚小園寒色時。
章泉章丘亦何事，能閒過我容追隨。
昌甫斯遠步過澗園小坐梅下一盃·其三
作者：韓淲
朝代：宋

十日秋風記相別，經年常憶樹頭章。
水南春事一月矣，杖藜猶有落梅香。
昌甫斯遠步過澗園小坐梅下一盃·其二
作者：韓淲
朝代：宋

十詩說得梅能好，我欲和之無此情。
一塢暗香浮澗水，君來猶覺句難成。
昌甫有詩和韵
作者：韓淲
朝代：宋

寒食家家酒，誰人不賦詩。
久陰忻霽日，餘潤入花時。
此老非三畧，今朝欲四維。
落紅供醉卧，松底著殘棋。
昌甫有詩學長句次韵以柬處晦且當應舉
作者：韓淲
朝代：宋

章泉老子之詩學，筆自崢嶸心自泊。
暮春靜把一杯看，縱有世情無處著。
三傳且莫束高閣，待子龍津名一躍。
收回舊話再商量，沈謝應劉都掃却。
蠶葉人家採摘忙，麥將秋矣水浮秧。
平田冷漠吹朝雨，側徑深微過夕陽。
殘酒餘香愁夢枕，斷篇遺簡苦吟囊。
鶑啼燕語春歸也，不道高齋口自芳。
昌甫有詩琴士云得之黄子厚蓋考亭坐中客也因入章泉同出城解后和韵
作者：韓淲
朝代：宋

青春深處見揮絃，吟到情時恨更牽。
舊話相逢真夢爾，故人獨覺倍依然。
穀城大雅空三嘆，雲谷斯文已百年。
珍重散庵因一笑，鬢絲禪榻羨同眠。
昌甫生日
作者：韓淲
朝代：宋

南枝今已十分開，天壽高人玉雪梅。
不問冰霜驚歲晚，要看風月喚春來。
鎮常兄弟遊山杖，間或交親奉酒盃。
忽到窗前花更好，暗香吹夢竹軒苔。
昌甫示所藏淮海謫處州稅官時詩草
作者：韓淲
朝代：宋

雪雲苔竹寒爐伴，細展橫看淮海詩。
靜坐溪庵寫經罷，魚豚收稅更何爲。
昌甫竹隠
作者：韓淲
朝代：宋

竹隠高深處，江南懷玉村。
此老已華顛，清門非市閽。
緩步泉周遭，放眼雲吐吞。
野馬閲衆甫，冥鴻本孤鶱。
經年未能往，夢思疲我魂。
是中夫如何，不以俗諦論。
時來五七字，慘慘感慨存。
想其樹扶疎，遶屋夏籜翻。
昌甫約諸人茶山病不能往次韵其所賦
作者：韓淲
朝代：宋

幽人何許不懷賢，忍把清詩與世傳。
可惜呂曾祠宇地，獨留香火寺僧緣。
入林去踏山頭月，裹茗來烹井底泉。
病著偶辜城北約，尚吟餘意得同焉。
昌甫約過施仲益
作者：韓淲
朝代：宋

章泉常爲誦清詩，今日山行又見之。
新闢軒窗知雅玩，更拈書帖發佳思。
杯深旨酒留連夜，爐撥寒灰領畧時。
信道人間好甥舅，不妨酷似有襟期。
昌甫自衢送客入城得其詩次韵呈之·其一
作者：韓淲
朝代：宋

霜風散焦暵，霧日照寒凉。
影迹連山白，聲華落木黄。
俗情難以澹，幽事不關忙。
我覺年逾邁，君吟詩益昌。
昌甫自衢送客入城得其詩次韵呈之·其三
作者：韓淲
朝代：宋

蓬戶爲君開，荒園少舊栽。
猶存小籬落，不比一軒苔。
前月訪彼矣，今朝同此哉。
人間花草地，終古歲寒梅。
昌甫自衢送客入城得其詩次韵呈之·其二
作者：韓淲
朝代：宋

三見木樨開，香傳好客來。
龐公隠能出，杜老句欣陪。
市近心終遠，交親語易諧。
柯山玉溪水，人道謂何哉。
昌甫詩以楊朴契玄斷送頭皮語說病亦昌甫鄭州鄉里人也次韵·其一
作者：韓淲
朝代：宋

契玄東里一遺民，落拓顛狂混俗人。
自是本朝全盛際，至今拈起話常新。
昌甫詩以楊朴契玄斷送頭皮語說病亦昌甫鄭州鄉里人也次韵·其二
作者：韓淲
朝代：宋

示疾炎凉合問之，頭皮老去記誰詩。
楊妻有句留千古，笑倒黄州舉此時。
昌甫詩來言九日是悼亡之日因答和及紫芝是日過城下·其一
作者：韓淲
朝代：宋

玉山何許兩峰高，不特雲藏霧亦韜。
可惜敝廬城郭淺，心蓬徒使目還蒿。
昌甫詩來言九日是悼亡之日因答和及紫芝是日過城下·其三
作者：韓淲
朝代：宋

佳辰人物本難俱，事事雖非景不殊。
君既悼亡應感舊，細看那復嗅茱萸。
昌甫詩來言九日是悼亡之日因答和及紫芝是日過城下·其二
作者：韓淲
朝代：宋

紫芝九日上杭都，溪館經從說大蘇。
摇落風霜爲搔首，病餘真是我非夫。
昌甫詩來言九日是悼亡之日因答和及紫芝是日過城下·其四
作者：韓淲
朝代：宋

黄落山川亦變衰，平生高李吹臺詩。
秋來季月谿南路，獨往空歌宋玉悲。
昌甫詩敘同僚以皆爲南岳監也昌甫秩滿又重請於廟堂矣次韵少篤仕契
作者：韓淲
朝代：宋

詩寄同僚意有餘，清朝猶有此差除。
悠悠道室仍祠廟，衮衮金坡盡石渠。
會弁假饒方寸地，折鐺消得斗升儲。
要之因任榮堂帖，員外空餐獨愧予。
昌甫詩編
作者：韓淲
朝代：宋

昌甫詩編成甫題，放翁文物海山知。
交情生死人誰識，千古絕絃鍾子期。
昌甫謝徐倅行縣因到山中次韵呈徐
作者：韓淲
朝代：宋

章水泉頭春雨晴，尋幽都騎眼須明。
固知地勝因人重，要是村深少客行。
飲散軒窗雖寂寞，歸餘草樹亦敷榮。
清風洗盡塵間俗，忻慕誰云只晏嬰。
昌甫送松溪茶蓋云得之晁丈
作者：韓淲
朝代：宋

章泉寄我松溪茶，北苑雙井未足誇。
蓋以人勝茶亦勝，况復二老文章家。
松溪主人未識面，每鄉往之而咨嗟。
想見讀書坐清晝，薰風兩鬢生霜華。
趙晁婣睦久同志，近知往詣情愈嘉。
慇懃包裹得此茗，歸來奚忍自啜耶。
憐我於晁頗臭味，一旦拜此忻無涯。
亟呼童奴取活水，烹煎試起瓊玉花。
不但愛此瓊玉花，茶因人勝無以加。
昌甫送艾葉餠
作者：韓淲
朝代：宋

我愛郊居者，春芽艾葉長。
雲舂和豆實，霧摘带麻香。
杞菊天隨舊，蓬蒿仲蔚常。
近來關膈病，且得煖枯腸。
昌甫題徐仙民詩集因和韵兩篇·其一
作者：韓淲
朝代：宋

斷自晚唐後，人人盡做詩。
生前由我集，名後得誰碑。
眇眇三靈見，蕭蕭一葉知。
塔山林覆土，若奠替芳巵。
昌甫題徐仙民詩集因和韵兩篇·其二
作者：韓淲
朝代：宋

東南蟠海嶠，天也斲閒民。
歲月高儕侶，江湖競比倫。
楊劉萬代手，溫李再生身。
雪跨水懸處，遊魂不見人。
昌甫題西洛遺民詩卷并所書杜句
作者：韓淲
朝代：宋

東里感興西洛詩，其年憂國初南來。
後人玩之可忘疲，甚矣世變非吾衰。
長言短句筆墨古，顛倒妙處誰能窺。
雨凉梅熟樽酒地，舊人家藏欣見之。
其間亦錄杜陵老，牋闊軸大何爾爲。
要知真識未易見，我乃徵逐於茲時。
瀟湘莫結遺民悲，信誠空歎晏叟癡。
明日再題
作者：韓淲
朝代：宋

周游於世不關渠，合把塵勞日以疎。
半夜雨聲驚客枕，一身禪榻夢蘧蘧。
明月
作者：韓淲
朝代：宋

明月度窗櫺，荷香逼酒醒。
水聲鳴澗壑，風影散林坰。
暑雨收微眇，晴雲動杳冥。
小軒清坐久，高下數飛螢。
明月棹孤舟·夜行船
作者：韓淲
朝代：宋

忽得相逢驚似舊。問山中、酒徒詩友。閒倚睛樓，長安市上，華髮為君搔首。綠竹疏梅今在否。對西湖、夕陽煙岫。鴻雁聲中，人間今古，還是醉醒時候。
明皇攬鏡而言吾雖瘠天下肥矣
作者：韓淲
朝代：宋

引鏡吾雖瘠，韓休諫疏多。
君心在天下，歡樂竟如何。
昔先公欲刊白蘋集今教授刊之
作者：韓淲
朝代：宋

吳興好在白蘋洲，先友云亡不那愁。
空對遺編想容止，休論往事記從遊。
吾翁甚欲流傳遠，賤子常疑埋沒休。
贏得虛名付殘斷，風流終古藉西疇。
春伯邸樓次韵十哥所題
作者：韓淲
朝代：宋

樓陰入清湖，南風渡歌鼓。
旅夢不自持，悠揚定何許。
醒來疎雨過，兩目隘泥土。
慮澹地亦偏，桐花映窗戶。
春分前一日·其一
作者：韓淲
朝代：宋

沉沉聽雨坐，瓶花養香梅。
鼻觀得此供，息定本氣回。
春陽已大壯，陰雲尚難開。
小窗千葉黄，眼塵一清哉。
春分前一日·其三
作者：韓淲
朝代：宋

細雨桃樹枝，依流欲舒紅。
水深相發揮，倍覺多春工。
從渠武陵源，不與人跡通。
馮生天地間，我汝俱樊籠。
春分前一日·其二
作者：韓淲
朝代：宋

青青葉中蘭，庭幽有餘芳。
新葩明輕莖，知我春晝長。
安得滋九畹，命騷與爭光。
風泛不須紉，深林宜永藏。
春分前一日·其五
作者：韓淲
朝代：宋

草色老春薺，氣數戚已分。
流光生鬢絲，日暮江東雲。
故交本不多，零落那忍聞。
牆陰雨凄凄，夕陽何時熏。
春分前一日·其四
作者：韓淲
朝代：宋

柳已綠可愛，溪風更摇之。
人居春氣中，安知物熙熙。
常年二三月，醉眼不自持。
摩挲此瞢騰，老去今其時。
春分後一日雪
作者：韓淲
朝代：宋

尚覺梅花發，元知柳絮飛。
舞迴風蕩激，灑急雨霏微。
解凍羣芳盛，餘寒百卉稀。
小窗還附火，買酒典春衣。
春吟·其一
作者：韓淲
朝代：宋

葉葉枝頭綠未深，孤花猶自間園林。
醺酣要是都非飲，興寄元非不是吟。
春吟·其三
作者：韓淲
朝代：宋

歲歲逢春不自持，詩成酒去必歸遲。
而今嬾向花邊醉，只拾荆薪撰早炊。
春吟·其二
作者：韓淲
朝代：宋

花影欹燈上小窗，夢回香篆有殘缸。
當年何事成諸葛，萬物無情繚老龐。
春吟·其五
作者：韓淲
朝代：宋

菜傳新綠發生時，花簇輕黄碎小枝。
日下時看粉蝴蝶，背人驚鬭忽參差。
春吟·其四
作者：韓淲
朝代：宋

野菜誰將滿把歸，水蓊鬚長杞苗肥。
任他比並膏粱味，直底西山怨采薇。
春山
作者：韓淲
朝代：宋

春風今已到春山，花動春林縹緲間。
畫出詩篇在其表，惜春心事幾分閒。
春山看紅梅
作者：韓淲
朝代：宋

年年常得醉君家，今日紅梅正著花。
點注初非桃有艷，橫斜寧與李爭華。
依然竹外併林下，况復山顛與水涯。
步遶孤根香更在，高懷無惜共流霞。
春山竹間
作者：韓淲
朝代：宋

薰風常坐竹間亭，不爲前山滿眼青。
行遍溪南來下郭，主人休問草堂靈。
春思
作者：韓淲
朝代：宋

春向深時花未多，柳濃桃淡欲如何。
籬根山雪風猶力，屋角林霜日欠和。
徒有愛閑常自惜，豈無好事略相過。
得朋便若開心眼，芳綠韶紅兩蕩摩。
春思·其一
作者：韓淲
朝代：宋

報答春愁有醉鄉，老懷那復得剛腸。
門前一澗桃爭發，不分夭紅膩水光。
春思·其三
作者：韓淲
朝代：宋

李已青白桃正紅，幽人貧病憔悴容。
曳履過澗試蕭散，不知燕麥摇春風。
春思·其二
作者：韓淲
朝代：宋

今年能得幾朝晴，風雨消磨一半春。
野路溪亭却自好，惜芳定可屬詞人。
春思·其五
作者：韓淲
朝代：宋

惱我繁華滿眼時，燕子初來雁初歸。
浮名自絆此身爾，數日晴色花欲飛。
春思·其四
作者：韓淲
朝代：宋

平湖波暖花宜晴，故園夢斷蝴蝶輕。
小樓行藏一徙倚，詩與此春俱眼明。
春情
作者：韓淲
朝代：宋

結綺尋芳去，春光處處多。
鶑花遲日麗，燕麥惠風和。
翠滴烟林石，紅摇晴浪波。
餘情約重醉，歸路聽行歌。
春懷
作者：韓淲
朝代：宋

寂寂春風送落花，芊綿芳草徧天涯。
數聲飛鳥閒亭館，幾箇輕鷗泊浪沙。
望斷小谿流不盡，步尋幽谷路還賒。
一巾華髮吾何賦，肯與浮榮定等差。
春懷·其一
作者：韓淲
朝代：宋

蝴蝶爲莊周，黄粱熟邯鄲。
蘧然一夢覺，茫茫天壤間。
相推明日月，來往成暑寒。
山林與鐘鼎，胸中了不干。
春懷·其三
作者：韓淲
朝代：宋

單舸下長川，相與兩文士。
歡然叩舷歌，激激響風水。
山頭秀松杉，城陰富桃李。
周流至橋邊，興極笑而起。
春懷·其二
作者：韓淲
朝代：宋

東風已飛花，綠葉生晝陰。
呼童整春服，清溪一嘯吟。
時序遽如許，不知情淺深。
夕陽忽在山，輕烟起沉沉。
春懷·其五
作者：韓淲
朝代：宋

潺潺澗聲清，杳杳一徑靜。
晴鳩喚雨鳩，屋角自相應。
佳處無時無，領略在吾興。
萬理鍾自然，名物可爭競。
春懷·其六
作者：韓淲
朝代：宋

萬言一杯水，馳辯漫摛藻。
飾智以驚愚，去盜亦有道。
吾衰夢周公，青春鏡中老。
富貴親戚畏，位高金多好。
春懷·其四
作者：韓淲
朝代：宋

澆淳固一致，大抵務歸厚。
百年草棲塵，孔孟已無有。
書不求甚解，又不喜飲酒。
宦情隨牒移，庸能累身口。
春日
作者：韓淲
朝代：宋

紛如殘雪墮梅梢，門外春光入柳條。
歲事肯隨人意改，時情空使客魂銷。
山圍古屋地還僻，水拍孤城灘復高。
鷗汎鳥鳴聲自好，一巾華髮任蕭蕭。
春日
作者：韓淲
朝代：宋

院落無人到，遊絲自短長。
細風添霽色，斜日轉流光。
柳入鶑邊嫩，花飛燕外香。
一杯春晝永，試與問年芳。
春日雜興·其一
作者：韓淲
朝代：宋

人多愁不達，達則定無愁。
不知所愁何，大半爲身謀。
爵服縱可貴，事業終悠悠。
以茲旦暮心，且從山水遊。
春日雜興·其一〇
作者：韓淲
朝代：宋

佛老多惰民，其書不如此。
儒者讀儒書，飲酒食肉耳。
古人之糟粕，不過一片紙。
不讀亦自佳，徒以資口耳。
春日雜興·其一一
作者：韓淲
朝代：宋

古人善爲治，焉得常繼之。
施爲須臾間，亂之以參差。
請觀一歲年，陰晴每如茲。
大抵正自難，君子易憂思。
春日雜興·其一二
作者：韓淲
朝代：宋

茫茫天地寬，山水多回礴。
一山復一水，又爾爲聚落。
聚落成城郭，貴賤分憂樂。
豈不知其然，何苦生厭薄。
春日雜興·其七
作者：韓淲
朝代：宋

士以科舉計，本避農與商。
謀利則皆然，役役真可傷。
周之士也貴，里選而論鄉。
上人能用之，身尊道彌昌。
春日雜興·其三
作者：韓淲
朝代：宋

當其未生時，孰知我能老。
既老復須死，何其置懷抱。
談空與說妙，終古吻不燥。
此身無厭生，得酒醉亦好。
春日雜興·其九
作者：韓淲
朝代：宋

幽草清更佳，被花多白紅。
鳥啼蝴蝶亂，村村是春風。
人無杯酒飲，不得此意融。
春過夏將至，迤邐成秋冬。
春日雜興·其二
作者：韓淲
朝代：宋

以我視彼心，當思我如彼。
未必有所益，徒更紛紜爾。
世道升降間，古今只一理。
昧不知其然，如是而已矣。
春日雜興·其五
作者：韓淲
朝代：宋

四時景自足，何必寫以詩。
詩成句讀間，不過我自知。
但恐兩眼昏，心識如亂絲。
血氣一耗散，逐物之所之。
春日雜興·其八
作者：韓淲
朝代：宋

戎馬紛羣寇，殘害吾赤子。
被之以禮樂，庶使保生齒。
如火熱水深，亦運之而已。
治少亂則多，堯舜惟孝悌。
春日雜興·其六
作者：韓淲
朝代：宋

種田圖得米，終歲亦勤勞。
當春把鉏犁，和風滿東臯。
豈忘水旱憂，流離至逋逃。
未必可就食，往來徒嗷嗷。
春日雜興·其四
作者：韓淲
朝代：宋

儒者求專門，是豈爲我儒。
鄉願復不佳，必竟將何如。
未有孔孟前，堯舜非著書。
觀書亦不惡，塗轍亦差殊。
春晚
作者：韓淲
朝代：宋

餘靄淨麥岐，流暉轉蘭臯。
燕壘落梁塵，漁舠激碕濤。
芳斟競飛斝，綺思歸摇毫。
良燕氣清和，物色如春韶。
春晝
作者：韓淲
朝代：宋

青春白晝永，一日如兩日。
平心得淑景，佳思入詩律。
湖山氣姿媚，海汐聲蕩潏。
迴旋且迴旋，楊花滿書室。
春江
作者：韓淲
朝代：宋

半陰天氣近清明，柳色花光畫不成。
行到遠村山盡處，一江春水縠紋平。
春泉
作者：韓淲
朝代：宋

幽伴無人話采樵，老身何處可逍遥。
閒當曉徑誰爭席，間或春泉自一瓢。
煖靄欲銷遲日在，輕風徐起亂雲飄。
才情今古能多少，未必巢由不見堯。
春浦·其一
作者：韓淲
朝代：宋

日曛晴色斂霜華，路入疎籬北客家。
一笑春情付杯酒，亂香飄蕩落梅花。
春浦·其二
作者：韓淲
朝代：宋

綠葉陰陰啼杜鵑，人家春浦野泉邊。
東風不忍羣芳歇，猶有殘紅墮酒船。
春浦門外看梅因飲宋氏小軒
作者：韓淲
朝代：宋

春晴晚步春浦門，小飲醉入梅花村。
繁香吹雪數十樹，青山遠近疎籬園。
誰家水竹明窗軒，老我清坐俱忘言。
須臾煙月光吐吞，歸哉樓角橫黄昏。
春陰
作者：韓淲
朝代：宋

春雨發山溜，花事回綠陰。
東家舉杯酒，爲我成芳斟。
蝶遶鶑流音，輕雲晚沉沉。
揮手惜素心，入林驚未深。
春雪再作凍甚
作者：韓淲
朝代：宋

春雪不可賞，草樹方萌芽。
從渠滅萬徑，徒自負千花。
兀坐地爐側，困眠山枕斜。
渾忘瓶粟盡，吟復厭浮誇。
春風歌
作者：韓淲
朝代：宋

歌春風，柳條微綠杏花紅。
小園曲逕草茸茸，蝴蝶高下飛遊蜂。
澗邊流水鳴琤琮，斜日正在林影中。
遊人醉倒歡意融，夢魂飛入東華宮。
昨日過沈兄無隠邂逅楊溥子亦來溥子携酒就無隠飲余酒行頗虐病不勝焉席間先逸作詩道謝意
作者：韓淲
朝代：宋

落葉紛委山路榛，飯餘試作捫腹行。
人家有竹不可款，負郭乃得席作門。
座中邂逅執戟孫，携尊更約重論文。
青橙紫蟹亦俱設，愧謝子意因余勤。
諸公飲量江海吞，我病忽苦頭岑岑。
不如淵明醉遣客，乃效灌夫觴貴人。
懸知事急起排闥，君更追路仍挽襟。
吾曹相從貴真率，如此可畏還可欽。
扶牀走筆道不敏，祗恐匹馬來三軍。
晁十哥出舊藏書畫
作者：韓淲
朝代：宋

因過竹院酒，共看竹院書。
坐中半北客，南渡百年餘。
葉大梔子肥，橘樹正扶疎。
雲雷送風雨，微凉入衣裾。
談諧各鋒起，才氣色敷腴。
道古不如今，抱德或若愚。
洗琖勿促迫，開襟且須臾。
達人要領會，興逸奚可辜。
晁十哥舊居新闢種竹
作者：韓淲
朝代：宋

舊家庭院新栽竹，却憶本閑南渡初。
生聚百年推甲族，流傳四世尚同居。
清風不負堂前燕，長日猶堆案上書。
根本既深枝葉在，時時培土莫輕鋤。
晁家觀葉少藴朱希真詩帖尹家諸賢書尺
作者：韓淲
朝代：宋

摩挲石林帖，太息巖壑詩。
竹院茶話久，方齋酒行遲。
南遊耆舊盡，北客子孫知。
聚集麥秋日，飄流槐夏時。
時子其泊城外姚寺因問訊之
作者：韓淲
朝代：宋

隔河城裏撲京塵，占得僧窗景自新。
酒泛椒花知逼歲，瓶簪梅蘂欲爭春。
乾坤可是無閒客，湖海元非有旅人。
老去壯心空不已，雪花垂地雨尤真。
晚來·其一
作者：韓淲
朝代：宋

晚來無處不西風，散入千巖萬壑中。
叢桂香邊烟羃䍥，疎桐影裏月朦朣。
等閒散步情何限，隨分微吟苦未工。
秋色秋聲已如許，更憑高處目飛鴻。
晚來·其二
作者：韓淲
朝代：宋

天乃揫歛作深秋，斷港回溪水亦收。
明月已圓雲淡薄，西風初老雨霏浮。
青鞋布襪隨宜過，白酒黄雞有底愁。
北客登臨多話舊，只今楚尾是吳頭。
晚唐體
作者：韓淲
朝代：宋

一撮新愁懶放眉，小庭疎樹晚凉低。
牽牛織女明河外，縱有詩成無處題。
晚寒散步澗上
作者：韓淲
朝代：宋

支吾老態懶成言，勃窣蹣跚試出門。
脚底路回籬外屋，眼前梅發澗邊村。
雪霜欲下天回互，煙霧不收山吐吞。
歸到寒窗卷書坐，地爐深火過黄昏。
晚春
作者：韓淲
朝代：宋

幽砌疎畦送晚春，水流山靜見閑身。
行吟散去風光好，熟睡醒來雨氣新。
木筆豈非濃意態，石楠終是淡精神。
鶑聲圓處鵑聲急，景物要之不負人。
晚春
作者：韓淲
朝代：宋

細雨收微暖，輕雲起薄陰。
舟橫蓮葉淺，人度柳花深。
佛屋多支徑，旂亭亦遠林。
一春思放浪，盡日喜登臨。
晚春即事·其一
作者：韓淲
朝代：宋

路轉疎籬過小橋，陰陰新綠滿林梢。
人家一雨軒窗凈，時有飛來語燕巢。
晚春即事·其二
作者：韓淲
朝代：宋

山氣蒼茫瑣寂寥，弄雲吹雨半瀟瀟。
澗聲不斷波流急，更聽風前婆餠焦。
晚晴
作者：韓淲
朝代：宋

兩年元日陰，今年元日晴。
微霜起清寒，人物多歡聲。
行都占江海，魚鹽易經營。
何時復三京，萬世開太平。
晚晴
作者：韓淲
朝代：宋

雨闊雲難斂，高樓忽晚晴。
地卑雖带潤，天近自增明。
蚊動初成勢，鴉翻過宿聲。
牆根有孤樹，清坐見凉生。
晚步
作者：韓淲
朝代：宋

槐葉已飛無夏綠，桃花新種待春紅。
千山僅遶千家聚，一水全依一逕通。
晚步
作者：韓淲
朝代：宋

萬木山彩翠，一水澗淪漪。
放步且曳杖，有懷還賦詩。
我之所安適，人以爲娛嬉。
南風送晚雨，何處不相宜。
晚步東庵
作者：韓淲
朝代：宋

薄晚登山屐，霜林脫葉飛。
中間看月上，低處覺烟霏。
鷄犬近相接，人家遠獨稀。
故園應好在，凝望客思歸。
晚步溪山堂下
作者：韓淲
朝代：宋

曉園經雨潤，飲罷過溪邊。
燈火三家市，檣竿獨客船。
傍崖支徑去，設席得茶煎。
寄語同來者，茲游亦自便。
晚步野趣
作者：韓淲
朝代：宋

竹樹西風庭院，溪山落日人家。
搔首從他華髮，角巾欹我烏紗。
晚立澗旁
作者：韓淲
朝代：宋

水邊獨立看黄昏，梅蘂能銷客子魂。
淡靄清鐘知隔寺，微風幽笛是前村。
牛羊徑路生寒色，鵝鴨陂池裂凍痕。
一種清懷幾多景，鴉棲密木更翩翻。
晚興
作者：韓淲
朝代：宋

林蟬動微暑，風影摇東軒。
山近鬰巃嵷，澗長瀉潺湲。
閉關誦古書，時時一逢原。
撫卷得閑樂，老境俱忘言。
晚興
作者：韓淲
朝代：宋

誰爲喧卑莫賦詩，幾年山澗久安之。
區區守祿才餬口，儘覺肥甘盛一時。
晚訪斯遠村塢
作者：韓淲
朝代：宋

沿流出山來，度橋向城去。
晃朗雨復晴，崢嶸歲云暮。
閑常稱心言，孰是得力句。
塢靜見高明，林深認幽趣。
晚過無爲寺寺前溪有鵝脾石
作者：韓淲
朝代：宋

幾年欲到無爲寺，今日春風試一行。
啼鳥數聲花裏老，鵝脾波上夕陽明。
晚過野趣軒·其一
作者：韓淲
朝代：宋

老來情緒惜春華，常在陰陰雨脚斜。
鶗鴂聲中三月暮，園林何處覓殘花。
晚過野趣軒·其二
作者：韓淲
朝代：宋

判斷風光與物華，淋漓筆墨字橫斜。
草分支逕通幽沼，竹外人閒度柳花。
晚過靈室
作者：韓淲
朝代：宋

溪淺寒光合，山橫夜氣深。
擁爐詩觸撥，舉白醉侵尋。
話久銷塵慮，情忘見道心。
斷霞明別渚，霏霧鎖遥岑。
晚雨可愛
作者：韓淲
朝代：宋

燈火凉秋夜，空山雨到簷。
吹聲初甚少，落勢近頻添。
籬菊叢叢潤，畦蔬種種霑。
沈思仍靜聽，香鼎伴書籤。
晝困
作者：韓淲
朝代：宋

困來四壁雨，睡覺一窗晴。
頃刻寒猶煖，移時暗復明。
揚揚柳絮起，矗矗竹萌生。
芳檻鳥啼濕，小池魚隊平。
晦日即事示同遊
作者：韓淲
朝代：宋

閒居誰與娛，寂歷滿黄葉。
冬晴日氣午，乘暖得步屧。
兒僕爲遊園，俛仰纔自愜。
親朋忽過我，少坐情意浹。
烹茶味既爽，穿林景逾接。
縱遊星居寺，僧房頗稠疊。
隨流覺路熟，更見沙觜涉。
道院出香鼎，春山弄書篋。
留連一兩杯，設飯羹用筴。
亭虛列峰巒，溪淨映城堞。
躋攀重閣晚，覽句費目睫。
歸歟語河梁，分手興未帖。
吾衰子俱壯，歲莫何術業。
從來評道德，亦必在耕獵。
好惡空紛拏，利害漫懾怯。
郡國有惠養，朝家有調燮。
孫臏爲斷足，范雎至折脅。
尚能變軒昂，未信祇萎苶。
莊知冥靈春，佛說惡濁劫。
無視霧氣蒸，飛鳶墮跕跕。
晦日衝雨過同官趙大小樓眺望江山
作者：韓淲
朝代：宋

一樓煙雨更橫江，吳越蒼山入混茫。
霽色未分無遠樹，潮聲初過有歸艎。
檐楹高處閒登眺，市井中間任迫忙。
日日癡兒了官事，暫時相賞試持觴。
晨起步過澗左
作者：韓淲
朝代：宋

微酲未解凌晨起，木影澗流風差差。
新蟬數聲過短壑，鄰家淨軒坐移時。
晴景
作者：韓淲
朝代：宋

曉烟初凈雨晴時，膩日偎風不自持。
溫厚便饒多著蘂，輕肥全藉畧開枝。
其間小院桃遮戶，此外孤村柳隔籬。
香撲酒旗吟莫盡，艷明歌管醉方知。
晴窗
作者：韓淲
朝代：宋

晴窗已晨炊，趺坐焚清香。
泥爐擁瓦缶，熟此蟹眼湯。
茶甘泛松實，舌本味亦長。
溫乎氣忽平，兀然夢相忘。
暄風
作者：韓淲
朝代：宋

暄風移日過庭臯，倦撥殘書首重搔。
門外不知山遠近，短牆橫浸綠週遭。
暑中·其一
作者：韓淲
朝代：宋

山深常抱白雲眠，離遠塵囂恰十年。
投老吳山小樓底，一簪華髮暑風前。
暑中·其三
作者：韓淲
朝代：宋

方池小檻養盆花，結子抽枝亦卷牙。
暮色無塵閑灌沃，童心雖在鬢先華。
暑中·其二
作者：韓淲
朝代：宋

晚雲藏日下山腰，海氣吹涼片月高。
夢覺小樓人不寐，五更風送浙江濤。
暑中思澗上之適
作者：韓淲
朝代：宋

野趣池頭蓮正香，潩泉亭上水生凉。
有時並舍閑題句，盡日荒園浪舉觴。
隘巷泥塗誰下榻，一樓風雨自移牀。
青衫白髮今何事，苦戀明時在帝鄉。
曉冷
作者：韓淲
朝代：宋

曉霧知猶冷，初陽覺更和。
午風吹不斷，夜氣暑還多。
簾檻翻黄蝶，燈窗撲白蛾。
晚春初夏際，蠶麥復如何。
曉凉聞鶑
作者：韓淲
朝代：宋

茂樹無風曉自凉，數聲黄鳥囀圓吭。
老身曳屣穿林去，一片荷香是小塘。
曉步
作者：韓淲
朝代：宋

家在溪南山下住，清曉西風生杖屨。
鄰翁相見笑相呼，春雪滿甌香似霧。
屋頭種竹池養蓮，林深古井多寒泉。
坐談不覺天已暮，秋入斷霞孤鶩邊。
曉起
作者：韓淲
朝代：宋

曉起百無營，山空一澗清。
林霜知爽甚，簷日覺寒輕。
靜整遺編讀，閑循古道行。
囂塵不到眼，禽鳥亦忘情。
曉起
作者：韓淲
朝代：宋

煙雲未收天未明，眼頭依依带疎星。
行人道路貪起程，戍樓鼕鼕殺五更。
青山漸出一溪綠，溪面橫舟山有屋。
紅光扶日升暘谷，且聽吾歌紫芝曲。
曉露看花
作者：韓淲
朝代：宋

乘露看花過小園，海棠明潤轉芳鮮。
無人伴我尋詩立，時有雙雙戲蝶翩。
書南豅壁間
作者：韓淲
朝代：宋

晴日顛風落早霜，雲隨嵐影暮蒼蒼。
梅梢吹下滿庭蘂，安得一花橫處香。
書姜白石昔遊詩後
作者：韓淲
朝代：宋

平生未踏洞庭野，亦不曾登南嶽峰。
因君談舊遊，恍如常相從。
江淮歷歷轉湘浦，裘馬意氣傳邊烽。
吾嘗汎大江，祇見匡廬松。
乘風醉卧帆影底，高浪直濺嵐光濃。
日暮泊船時，是時方嚴冬。
雪花壓船船背重，纜摇舵鼓聲如鐘。
當年意淺語不到，無句可寫波濤舂。
君詩乃如許，景物不易供。
盡歸一毫端，狀出三飛龍。
人間勝處貴著眼，雖有此興無由逢。
錢唐山水亦自好，奈何薄宦難從容。
南高北高一千丈，潮頭日夜鳴靈蹤。
應有隠者爲識賞，青鞋布襪扶杖筇。
君無詫彼我愧此，急還詩卷心徒忪。
書寄牛孫
作者：韓淲
朝代：宋

含笑花開寄一枝，要來山裏伴清詩。
兒曹識取香濃處，全似人家酒熟時。
書懷
作者：韓淲
朝代：宋

古來憎命達，今亦歎才難。
我自厭時暑，人誰耐歲寒。
升沉空早計，中外試徐看。
莫爲多窮困，而懷常晏安。
書懷
作者：韓淲
朝代：宋

老身閒淡復何求，常喜禪門舉話頭。
試問紅塵未歸客，渭清涇濁肯同流。
書林
作者：韓淲
朝代：宋

盧仝五千卷，鄴侯三萬軸。
二人書雖多，顛倒俱在腹。
吾當思其然，豈肯汎然讀。
李侯真名家，玉川惟破屋。
至今數唐賢，未易可追逐。
誰謂柯山西，魏氏追望族。
衣冠照樓觀，再世新卜築。
中有簡編地，仍復種修竹。
斯遠吾所敬，作記不碌碌。
發揮書林趣，足以濯心目。
偉哉父子間，抱負如韞櫝。
要當大所施，致主錫民福。
想見翻經時，一下十行速。
先得我心同，聞韶心忘肉。
書燈
作者：韓淲
朝代：宋

書燈霜夜冷清清，不信粗官傍帝廷。
老把身心欲何用，山居此味飽曾經。
書閣
作者：韓淲
朝代：宋

仙人樓居何處，青豅黄巖之間。
風回山氣巃嵸，月明水聲潺湲。
收斂平生出處，倚欄贏取清閑。
曾廣漕見過
作者：韓淲
朝代：宋

舟車亦過水村來，猿鳥無驚自不猜。
化雨江西貴先覺，宣風廣右屬行臺。
詩書發冢人千里，桃李成蹊酒一杯。
雪岸艤蓬春動處，尋詩野老亦清哉。
曾甥同遊溪園·其一
作者：韓淲
朝代：宋

亂峰高下抹晴雲，眼力都無遠近分。
綠葉亭臯新竹外，一巾華髮更斜曛。
曾甥同遊溪園·其二
作者：韓淲
朝代：宋

笑花香裏綠荷風，暑氣初回日未中。
老去酒杯隨處好，戎葵尤占水邊紅。
會心堂
作者：韓淲
朝代：宋

胸中有天遊，寓外皆所嬉。
勝士固可逢，俗物亦可偕。
杯酒得流行，放意而伸眉。
茲辰我陽春，溪水多清姿。
岸柳已青青，山花更暉暉。
當筵主與賓，談妙尤克諧。
雷聲忽送雨，雲風動情思。
由來理性真，肯計志願違。
松柏獨也正，造物付之誰。
歡笑酬座人，長言其勿噫。
月下泊石湖橋
作者：韓淲
朝代：宋

月明深夜越來溪，撐得船回泊短堤。
一片柳陰隨水綠，山風吹起杜鵑啼。
月夜小集次韵鄭教授
作者：韓淲
朝代：宋

溪山有佳月，可以永今夕。
驚心總悠悠，過眼紛籍籍。
何爲秋向深，甚是老已逼。
長謠陶一觴，懷抱所共席。
披衣步良夜，奈此佳月何。
太虛澹以闊，青景轉覺多。
風微泛家山，露湛明庭樹。
烏鵲無停棲，稀星片雲度。
光冷秋氣肅，感時唯自驚。
徘徊亦已久，不知更漏深。
嫦娥在高高，傳聞殊恍惚。
雙鶴快飛來，駕我探月窟。
月夜散步浮橋因取酒與諸友小飲
作者：韓淲
朝代：宋

出谷秋水上，夜橋風月凉。
斗柄插斜河，露氣垂雲光。
取酒爲更酌，四顧一笑長。
歸徑黄葉乾，雁鴻正高翔。
月夜樓居
作者：韓淲
朝代：宋

瀰漫寒氣月微明，近覺風聲遠市聲。
不恨浮沉人海底，樓居閒自得心清。
月夜間自東樓溪遊甚適寄吳推趙將
作者：韓淲
朝代：宋

滿船載得高溪月，吹落東樓萬里風。
岸上未收燈火處，城頭初動角聲中。
撫懷定自閒相覓，抵掌還知醉亦同。
三百年來無此作，謫仙飛過水晶宮。
月宮春
作者：韓淲
朝代：宋

柳嬌花妒燕鶯喧。斷腸空眼穿。一春風雨夜厭厭。不聞鐘鼓傳。香冷曲屏羅帳掩，園林誰與上鞦韆。憶得年時鳳枕，日高猶醉眠。
月巖
作者：韓淲
朝代：宋

本意遊雲洞，因行過月巖。
西風低細竹，初日上長杉。
塵外多仙隠，人間易謗讒。
逍遥且黄帽，憔悴付青衫。
月林
作者：韓淲
朝代：宋

秋池浸秋月，梅影摇清流。
數枝雖未花，橫斜已幽幽。
白酒孰飲我，同來亦良謀。
盃行景自佳，風葉何颼飀。
月溪清汎
作者：韓淲
朝代：宋

不奈江渾復林熱，長夏逃虛徒散髮。
扁舟何許可追涼，安得佳人弄明月。
尋常浪飲苦匆匆，邂逅一遊多汩汩。
日復日矣心轉癡，牽强而來終勃窣。
琴堂有仙真好奇，簿書堆裏清興發。
我雖老倦亦軒然，相與聽歌忘病暍。
中流滉瀁已蒼茫，下瀨回沿應蕩淈。
山高影翻棲鶻巢，潭澄光射鳴鼉窟。
須臾斗柄插銀潢，常娥俯濯淩波襪。
快呼天風駕雲濤，弱水三萬倏超忽。
月過林端清甚
作者：韓淲
朝代：宋

月出雙樹間，營魄何流光。
初弦還當午，凈極涵莽蒼。
溪虛響城角，露重天欲霜。
送客出籬門，共立古道長。
有懷
作者：韓淲
朝代：宋

相從樵隠對秋風，雲氣遥連滄海東。
浮世從前多去馬，空山依舊少來鴻。
水生處處雨初足，稻熟家家飯不窮。
我亦醉翁門下士，閒中惟覺句難工。
有懷·其一
作者：韓淲
朝代：宋

晏齋風雨夜，門掩是深山。
絕俗詩編淨，懷人書尺閑。
兒孫今滿眼，鷄犬久怡顔。
萬籟定俱寂，高標不可攀。
有懷·其三
作者：韓淲
朝代：宋

山臺風雨夜，一點是青燈。
獨把麟經究，誰知驥志憑。
隔溪常過客，近寺不聞僧。
梅夏清清裏，翻愁易鬰蒸。
有懷·其二
作者：韓淲
朝代：宋

獨行風雨夜，家事復身謀。
推枕茅簷起，停驂麥隴收。
親情離聚矣，故舊往還不。
撫著時文笑，榮塗遍九州。
有懷·其五
作者：韓淲
朝代：宋

山居風雨夜，吾亦老侵尋。
搔屑蕭蕭髮，收平耿耿心。
更初殊不寐，人靜尚孤斟。
盡屏閑書帙，猶餘一破琴。
有懷·其六
作者：韓淲
朝代：宋

泠齋風雨夜，兄弟笑言溫。
燈火萊衣戲，文書馬帳尊。
更聲傳杳杳，簷溜落紛紛。
茶果團欒坐，都無官舍喧。
有懷·其四
作者：韓淲
朝代：宋

山庵風雨夜，莫惜細論文。
友直惟家學，僧清豈世氛。
隨宜粥飯好，奚止搢紳云。
磬歇香燈上，詞場自策勳。
有懷尹賢良玉山舊居
作者：韓淲
朝代：宋

方齋元在玉山深，六月都無暑氣侵。
一縣閒人都不見，四方賢者始來尋。
煙嵐處處多真意，鐘磬時時起梵音。
既出城南過朝露，雲仍留得是書琴。
有懷山中梅花
作者：韓淲
朝代：宋

踏雪尋梅淺淺山，酒醺詩惱肯從還。
推敲忽在人煙外，酬酢更逢籬落間。
迫晚昏寒乘野逸，愛香凌亂任寬閒。
素衣塵土今如許，花底空窺豹一斑。
有懷斯遠及施仲益次章丘韵
作者：韓淲
朝代：宋

其後凄然忍寄詩，寄之誰復讀於斯。
章丘木落風月冷，手澤應須留與兒。
有懷斯遠及施仲益次章丘韵
作者：韓淲
朝代：宋

後湖有徐舅，永豐有施甥。
英英懷玉山，方來孰爭衡。
世豈無甥舅，人豈無友生。
二士真可人，得之於我榮。
跖壽回也短，司命如不平。
已乎係時數，感焉涕泗并。
有懷昌甫
作者：韓淲
朝代：宋

三家我故舊，一士我久要。
新冬過溪澗，山寒風葉飄。
老眼爲之開，聊以永今朝。
浮華眩鐘鼎，灑落忘簞瓢。
古誼不勝俗，歲寒松後凋。
共話詩翁歸，章泉如雲霄。
有懷昌甫兄弟
作者：韓淲
朝代：宋

籬雨簷風落井梧，山幽時復見樵蘇。
近秋依約能鳴鴈，長夏無過暫止烏。
新麵已多猶可餠，舊醅將少欲何酤。
章泉二老瑞峰遠，悵仰空成耳熱呼。
有懷連長老和韵劉推官
作者：韓淲
朝代：宋

周賓既已往，舊話三十年。
清哉卓庵地，龕燈照雲泉。
故友獨此翁，老大窮當堅。
一身鹿覆蕉，百計蟻磨旋。
詩來起我思，山澤龐眉僊。
有竹堂
作者：韓淲
朝代：宋

坡翁一轉語，不但爲竹設。
俗子塵污人，夏簟落蒼雪。
望南高峰奇甚龍井正在其處
作者：韓淲
朝代：宋

雲收寒日兩高峰，窣堵波連翠崦重。
南北之間有龍井，十年前事一枝筇。
望廬山·其一
作者：韓淲
朝代：宋

雲谷依然十二峰，遯翁曾在此山中。
滿川風月今誰主，猿鶴哀鳴蕙帳空。
望廬山·其二
作者：韓淲
朝代：宋

一坐廬山近十年，經行空對此峰前。
古書讀罷古心足，想見當年到聖賢。
望雲峰
作者：韓淲
朝代：宋

白雲堆裏見靈山，秋竹竿頭雨未乾。
老眼不知閒景色，只疑人把畫圖看。
朝中措
作者：韓淲
朝代：宋

一番風月已平分。留得玉溪雲。藹藹賓僚如故，東樓北海清尊。荷香涼透，柳陰深鎖，翠袂珠裙。□到九重城裡，才華好覲吾君。
朝中措
作者：韓淲
朝代：宋

五湖煙水百花洲。別乘最風流。人道紫樞家世，清時袞袞公侯。名園綠水春無價，蜀錦舞纏頭。眉壽年年今日，寶杯香靄飛浮。
朝中措
作者：韓淲
朝代：宋

君之竹隱是章泉。只要世家傳。莫道閒詩浪句，風花雪月雲煙。一杯我醉，百年人事，乾轉坤旋。直與喚回興替，羲皇留下遺編。
朝中措
作者：韓淲
朝代：宋

山林鍾鼎似無同。舒捲有窮通。洗出壺中三峽，帝城贏得從容。黃流亂注，狂瀾既倒，砥柱能東。此際誕彌杯酒，宜歌風虎雲龍。
朝中措
作者：韓淲
朝代：宋

年年羞插菊花遊。華髮不禁秋。此日遨頭尋勝，消除萬斛清愁。溼雲涼雨南臺上，歌動玉溪流。俯仰人間今古，多情破帽颼颼。
朝中措
作者：韓淲
朝代：宋

扁舟撐月轉江湖。煙水湛金鋪。篷底曉涼歌罷，肌膚冰雪初扶。詩人自是風塵表，佳處句能摹。屬玉一雙飛去，荷花香動菰蒲。
朝中措
作者：韓淲
朝代：宋

春濃人靜倦遊嬉。煙雨戰棠梨。翠徑亂紅無數，頻啼枝上黃鸝。小園流水濺濺處，綠遍謝家池。怨月恨花滋味，淚痕猶染羅衣。
朝中措
作者：韓淲
朝代：宋

水南何事興偏濃。花草小園中。山氣靜分餘靄，泉聲幽轉流淙。午橋坐上英豪客，今昔為誰容。不是倚樓人在，登臨無復攜筇。
朝中措
作者：韓淲
朝代：宋

池塘春草燕飛飛。人醉牡丹時。多少姚黃魏紫，搦成膩粉燕支。謫仙醉把平章看，晴影度簾遲。花外一聲鶗鴂，柳邊幾個黃鸝。
朝中措
作者：韓淲
朝代：宋

為茲春酒壽詩翁。我輩一尊同。香動梅梢圓月，年年先得東風。冰溪清淺流環玉，蓮幕漫從容。但願人生長久，揮弦目送飛鴻。
朝中措
作者：韓淲
朝代：宋

薰風兩節照稽山。三百里湖間。鏡上誰為賀老，棹船能伴官閒。今年壽日，不妨吟嘯，還上清班。為寄長生新曲，齊眉想見酡顏。
朝中措
作者：韓淲
朝代：宋

誰翻新曲玉溪濱。何日得為鄰。醉裡行歌相答，步隨泉石松雲。如今又是梅時候，只有眼中人。魂斷幽香孤影，花前閒整衣巾。
朝中措
作者：韓淲
朝代：宋

霓裳霞佩淡丰容。雲冷露華濃。喚起石丁歸去，冥冥仙仗崆峒。人間秋老花饒笑，清映小簾櫳。記取五城深處，鳳簫吹下天風。
木樨有懷趙十
作者：韓淲
朝代：宋

桂樹叢生花發時，雨垂風約更相宜。
休將睡眼尋常看，漫說吟情未易知。
我豈東西思領會，君應彼此較襟期。
冠秋軒與山堂近，紅玉香消翡翠巵。
朱卿入雨巖本約同遊一詩呈之
作者：韓淲
朝代：宋

雨巖只在博山隈，往往能令俗駕回。
挈杖失從賢者去，住庵應喜謫仙來。
中林卧壑先藏野，盤石鳴泉上有梅。
蚤夕金華鹿田寺，斯遊重省又遐哉。
朱卿有絕句看梅之約次韵謝之·其一
作者：韓淲
朝代：宋

當代儒魁不數人，紛紛膠膠孰知春。
詩來話起梅花約，一段風流意更真。
朱卿有絕句看梅之約次韵謝之·其二
作者：韓淲
朝代：宋

雨雪連陰惱殺人，梅花空度玉溪春。
何當遲日暄風底，挈榼從遊醉乃真。
朱卿約余倅澗上招昌甫次韵昌甫
作者：韓淲
朝代：宋

春雨得晴明，山扉澗道清。
朋來何以報，雅集偶然成。
柳暗枝枝重，花疎片片輕。
經年不相見，好事滿壺傾。
朱敬之監簿求泉南添差倅去泊靈芝
作者：韓淲
朝代：宋

經筵雖舊事猶新，似續中朝入薦紳。
便賦泉山六百石，重光唐石八千春。
從來力量非他意，到了工夫只此身。
六月靈芝湖上寺，風凉相與洗車塵。
朱虞卿以詩送家釀和韵
作者：韓淲
朝代：宋

絕嘆交遊落，何論比與周。
座開今日酒，門款昔年秋。
濯錦江頭杜，玄都觀裏劉。
相望風雅在，天地一虛舟。
李信州挽詩·其一
作者：韓淲
朝代：宋

一自南臺酒，公今成古人。
方期千載事，豈料百年身。
從俗心良苦，安時志欲伸。
稽山歸旐颭，我淚亦沾巾。
李信州挽詩·其二
作者：韓淲
朝代：宋

家世既如此，爲邦可謂賢。
廉名前後少，儉德始終全。
時喜政平矣，吏嫌民晏然。
下車雖未久，遺愛玉溪邊。
李季章參政寄近作絕句次韵答之·其一
作者：韓淲
朝代：宋

誰家綠展窗前葉，何物清成池上花。
嘆息陶斯爲模寫，要須隨興寄無涯。
李季章參政寄近作絕句次韵答之·其三
作者：韓淲
朝代：宋

秋深剩有十分凉，好理平生書傳香。
見說江西多勝士，吟成風雨近重陽。
李季章參政寄近作絕句次韵答之·其二
作者：韓淲
朝代：宋

華髮差差從滿顛，形神纔釋自蹁躚。
角巾東路渾常事，便駕柴車亦可憐。
李季章參政寄近作絕句次韵答之·其五
作者：韓淲
朝代：宋

禪門底用金仙偈，道室空多玉笈書。
知我者希斯我貴，身心如此可踟躇。
李季章參政寄近作絕句次韵答之·其六
作者：韓淲
朝代：宋

家食何如祿萬鍾，夢回珂轡響玲瓏。
書生習氣初無恙，只怕勳名不貸公。
李季章參政寄近作絕句次韵答之·其四
作者：韓淲
朝代：宋

得將膠擾一身藏，吳是他鄉蜀故鄉。
從昔衰榮無定在，山林鐘鼎兩俱長。
李正之丈提刑挽詞·其一
作者：韓淲
朝代：宋

猶記登龍日，分明捉月仙。
精神超物表，才術本天然。
符節多遺愛，璽書行九遷。
豈期歸蜀道，乃爾閟重泉。
李正之丈提刑挽詞·其二
作者：韓淲
朝代：宋

耆舊今零落，風流近所無。
歌詩到元白，字畫逼歐虞。
爲約言猶在，收書德不孤。
階庭知有子，慶澤自相符。
李白泛舟圖
作者：韓淲
朝代：宋

采石磯頭捉月僊，脫靴意氣尚飄然。
沈香亭北驚塵世，且惜閒身棹酒船。
李禮侍石林
作者：韓淲
朝代：宋

磊磈著胸次，婆娑寄嶙峋。
客來亦置酒，相與悅老身。
晴風吹岷峨，浩蕩無邊春。
巴江下吳波，軟紅生帽塵。
回頭山房染，石也誠可人。
不知幾千人，造化此一真。
只恐斷取去，補天費精神。
杰上人房午睡
作者：韓淲
朝代：宋

喧卑無睡處，猶得到僧牀。
凉潤新蒲雨，清熏老柏香。
不嫌茶作祟，何待醉爲鄉。
事事俱離眼，其功接混茫。
東南一峰松雪明朗舍前甚可眺
作者：韓淲
朝代：宋

夜嚴風色冽，開門恍奇絕。
誰將連日雨，幻此瓊玉屑。
林深竹初折，澗淺冰復結。
望久忽烟銷，山明見松雪。
東山
作者：韓淲
朝代：宋

指點東山路，松林一望中。
芙蓉爭弄日，楊柳半凋風。
我到吟何比，人閒興偶同。
只宜携妓飲，名宦付諸公。
東山吟
作者：韓淲
朝代：宋

謝安久不作，東山尚誰論。
當年擁鼻吟，幾爲妻子昏。
撫箏挽其鬚，慷慨徒爾言。
諸兒淝水功，折屐心已煩。
後來名字傳，江左猶知尊。
李白王介甫，二詩至今存。
吾行樟丘野，迤邐懷德村。
有客理花草，開徑於樊園。
云是愛閒者，衣冠安石孫。
一見邀我留，取酒置盤飧。
世有斯人歟，豈受車馬喧。
悠哉扁榜佳，碑板見淵源。
因之重歎息，老語不敢吞。
相與保初志，春秋燕鷄豚。
東山看梅
作者：韓淲
朝代：宋

臘近山放梅，霜餘竹支逕。
坡陀斜日晚，葱蒨孤煙暝。
人行興將闌，鳥語棲未定。
更踏野橋歸，風回滿清聽。
東流值雨
作者：韓淲
朝代：宋

客恨何時了，蕭蕭雨未晴。
異鄉無伴處，荒縣少人行。
樹色巡簷碧，江聲遶枕清。
且憑閒景物，陶寫小詩成。
東陽郭德誼挽詞·其一
作者：韓淲
朝代：宋

赫奕汾陽後，才華冠里中。
一官難未偶，五福合無窮。
賓接師儒意，興揚禮義風。
不亡知有子，嘉譽發諸公。
東陽郭德誼挽詞·其二
作者：韓淲
朝代：宋

閭里應哀挽，佳城閟九泉。
素車行靡靡，丹旐去翩翩。
腸斷西沉日，淚流東逝川。
空餘書劍在，石洞貯風煙。
松棚
作者：韓淲
朝代：宋

去年一旱暍欲死，猶幸春來能忍饑。
長夏因仍作涼計，中庭始架青松枝。
門前催租急非緩，國中遺誥安若危。
貧無輸官尚自可，忠欲輸君今已遲。
風來蕭蕭悲益甚，日遠茫茫愁不知。
誰謂身閒得放逸，家國一體人弗思。
雲開空山久闕雨，蟬噪古木還迎曦。
松枝松枝綠差差，吾忍坐卧來樂斯。
松竹堂次蕭宰相韵
作者：韓淲
朝代：宋

鳴琴意自永，小築松竹林。
公餘一委蛇，巡簷見遥岑。
冰雪凜節操，晝寂綠陰陰。
何事智與名，蕭散徵在今。
當年山水間，讀書情致深。
儀鳳覽德輝，終古存知音。
松花
作者：韓淲
朝代：宋

松花千樹發輕黄，乍暖風來細細香。
但是遊蜂喧過午，不知飛鳥下斜陽。
松雪
作者：韓淲
朝代：宋

松雪照殘臘，溝流起輕冰。
倦身固蹣跚，睡眼猶瞢騰。
塵埃與野馬，何急來相仍。
東隣可以飲，一舉宜數升。
松雪·其一
作者：韓淲
朝代：宋

洞霄雙徑傍何村，松菊歸來想自存。
官牒推移應一笑，桃花源上且尋論。
松雪·其二
作者：韓淲
朝代：宋

窮臘荒荒渺林蕩，幾回落舊又生新。
寒催雪與梅爭白，空有故山誰故人。
枕上
作者：韓淲
朝代：宋

收息卧曉枕，鴉聲報天明。
一簷隔市塵，便有嘈雜聲。
今晨雪如何，云何蝗不生。
且願蝗不生，明年穀價平。
林下
作者：韓淲
朝代：宋

林下寂無事，坐對春風晚。
杜鵑啼一聲，花落水流遠。
琴書送日月，胡能計行遯。
自是得棲遲，奚敢事偃蹇。
林德九國錄作冰玉寮來索賦因寄五字
作者：韓淲
朝代：宋

仇池蘇仙語，發揮我孤山。
孤山有何佳，林逋廬其間。
風高氣化遠，庸販亦班班。
是榮人爵歟，百世不可攀。
沉冥愜幽性，道勝無戚顔。
至今西湖西，眇彌尚滄灣。
誰夫仕吳京，斂焉心肯閒。
吟諷彼一詩，靜視觸與蠻。
齋房如僧寮，熱客自塵寰。
出處貴君子，安時諒非艱。
柬乙翁上人·其一
作者：韓淲
朝代：宋

草樹隨時長，城春雨易蒸。
閒人來入市，官舍却逢僧。
覿面非竿木，何心是葛藤。
喫茶看洗鉢，忘却老昏瞢。
柬乙翁上人·其二
作者：韓淲
朝代：宋

山玉冰溪地，常年衲子過。
杖挑明月重，笠戴白雲多。
洞遠今無鷲，湖高舊見鵝。
與君三歎息，佛法付天魔。
柬仲至帑轄蹈中理丞
作者：韓淲
朝代：宋

三吳一都會，駕言舒我憂。
洞門儼彫戟，通術交華輈。
清晨皇居開，五雲更飛浮。
陽光從東升，星月爛欲收。
垂紳奉明主，靡爵班徹侯。
上擬成康隆，下則臯夔儔。
弓矢既載櫜，禮樂次第修。
子惠四海民，庶幾瘡痍瘳。
眇歟蟣虱臣，守藏獨夷猶。
交舊未忍遺，乘軒爲綢繆。
適歌慨以慷，魯酒獻且酬。
徂年倏已冬，禿髮不滿頭。
如知山澤臞，昧昧徒好修。
柬周五哥
作者：韓淲
朝代：宋

我欲春山去，呼兒取杖藜。
弄晴方見日，吹雨又生泥。
悵望還歸舍，懷思未隔溪。
會當舒此興，花草步芳蹊。
柬周次公
作者：韓淲
朝代：宋

風花煙草滿春山，五載相望各掩關。
奮迅詞場君未艾，棲遲田里我長閒。
升沉交舊今多少，中外親知昔往還。
隨俗何如絕流俗，幾回吟醉睡其間。
柬宿之藏主
作者：韓淲
朝代：宋

雪觀碧雲合，簷花带女蘿。
磬清收梵唄，香淨入禪那。
粥飯門房少，經齋城市多。
幽人隣近住，取次一相過。
柬鄭一
作者：韓淲
朝代：宋

夕陽門外是南齋，望斷山顛與水涯。
曉去挾書雖雅放，晏歸不飲也談諧。
新池喜種蓮當戶，舊逕慵鋤草沒階。
約綽郊居遂初賦，只消黄帽與青鞋。
柳梢青
作者：韓淲
朝代：宋

玉水明沙。峰迴路轉，城倚橋斜。老我登臨，同誰酩酊，一望還賒。飛鴻杳靄天涯。但拚取、心情酒家。紫菊枝枝，紅茱顆顆，休問年華。
柳梢青
作者：韓淲
朝代：宋

雨洗元宵。樓臺煙鎖，隱隱笙簫。且插梅花，自燒銀燭，瀋水香飄。軟紅塵裡星橋。想霽色、皇都絳霄。屏掩瀟湘，醉和衣倒，春夢迢迢。
柳梢青
作者：韓淲
朝代：宋

雲淡秋空。一江流水，煙雨濛濛。岸轉溪回，野平山遠，幾點徵鴻。行人獨倚孤篷。算此景、如圖畫中。莫問功名，且尋詩酒，一棹西風。
桃源山道者小庵
作者：韓淲
朝代：宋

天寒山氣黄，日暮竹色碧。
住庵人勿驚，此景有此客。
桃源山道者小庵
作者：韓淲
朝代：宋

空山落葉響流泉，窈窕崎嶇一徑邊。
借問桃花今在否，秦人元不愛山川。
桃花
作者：韓淲
朝代：宋

秦外市塵吹不到，獨看流水種桃花。
春紅片片飛時候，動影垂光是落霞。
桃花臺
作者：韓淲
朝代：宋

倚棹捫蘿步古堤，井邊池上訪招提。
荒荒草滿平原外，寂寂洲橫流水西。
一葉小舟漁自樂，數行高樹鳥頻啼。
人間俯仰仙凡隔，丹竈空留占葛溪。
桃花臺
作者：韓淲
朝代：宋

聳壑連天碧，危臺照水紅。
何年仙子宅，今日梵王宮。
勾漏人雖遠，凌雲話亦空。
徘徊羨真隠，吟寫分詩窮。
桃花飄零滿澗
作者：韓淲
朝代：宋

細水收晴露淺沙，葉新枝上綠交加。
春風誤得劉郎老，猶有心情數落花。
桃花魚
作者：韓淲
朝代：宋

小市春晴魚上來，桃花休數鱖魚肥。
江湖不見玄真子，蓑笠風前事事稀。
桐君祠用壁間韵·其一
作者：韓淲
朝代：宋

雨洗風梳萬木蒼，山容水色灧晴光。
清明寒食春將晚，爲覓桐君竚野航。
桐君祠用壁間韵·其二
作者：韓淲
朝代：宋

春陰寂寂萬花中，花外聲傳古寺鐘。
幾度潮生見潮落，尚餘情思在雲峰。
桐影澗流
作者：韓淲
朝代：宋

籬落梧桐月，情人語夜深。
露華垂近葉，煙翳失前林。
茶果隨宜設，琴尊不用尋。
山虛鳴絡緯，幽澗亦流音。
梅
作者：韓淲
朝代：宋

霜風小摇落，梅已到南枝。
要識人間事，須從物理推。
虛緣看影動，昭徹待香吹。
此後唯愁酒，從來未欠詩。
梅·其一
作者：韓淲
朝代：宋

雨邊烟際總凄凄，已對靈山更玉溪。
盡日凝情臨野渡，幾回乘興步荒蹊。
點紅嫩蘂休攀折，带白新花費品題。
多少歲寒孤絕處，空齋終夜聽猿啼。
梅·其三
作者：韓淲
朝代：宋

肯同桃李强攙春，自占空山野水濱。
老氣却因高樹得，清姿不待數花新。
本來澹泊難從俗，縱入紛華亦絕塵。
最愛夜深霜重處，冷風吹起月精神。
梅·其二
作者：韓淲
朝代：宋

今年全未作梅詩，與向花邊浪品題。
不分雪霜摧剝盡，尚須天日照臨之。
靜看冷蘂無人會，閒遶孤根只自知。
猶有幽禽解鳴舞，爲予酬酢殆移時。
梅·其五
作者：韓淲
朝代：宋

繁花高樹最宜晴，細雨橫枝亦奈陰。
色薄半開都有態，香濃初謝轉傷情。
水邊却恨無多子，山嘴尤憐太瘦生。
驛使折來春信早，單于吹罷角聲清。
梅·其六
作者：韓淲
朝代：宋

臘後春歸草木初，誰知芳樹遶吾廬。
風前有恨香仍遠，月下無人影自虛。
可是酒杯能慰藉，尚須詩句與消除。
西湖東閣今何似，愁絕飛花過眼疎。
梅·其四
作者：韓淲
朝代：宋

山間梅已十分開，只欠襟懷與酒杯。
細玩芳條珠錯落，遠迷高樹雪培堆。
喧迎曉日艷爭發，寒度晚風香自來。
安得幽人同一醉，長吟花底重徘徊。
梅下
作者：韓淲
朝代：宋

雖只霜濃春自濃，野梅無處不爲容。
半依古渡迷芳草，獨與荒山對老松。
綽約花房宜戲蝶，崔嵬枝幹若游龍。
角巾一幅支筇久，不覺烟中有寺鐘。
梅天薝蔔花開
作者：韓淲
朝代：宋

梅潤愔愔雨脚斜，海天長夜一甌茶。
巴牋試罷卷書坐，靜看小叢薝蔔花。
梅枝
作者：韓淲
朝代：宋

今年未見梅花好，竹外溪頭春自早。
滿瓶夭嬌送香來，照坐淋漓拚醉倒。
瓊林飛出蒼精龍，朔雪未下風滿空。
笑指蓬萊清淺水，連雲瑣斷最高峰。
梅花一一可愛
作者：韓淲
朝代：宋

點點草際梅，橫斜風弄影。
秋老揫斂時，而復有此景。
天地欲回春，不礙霜露冷。
林逋亦癡人，有句不堪省。
梅逕
作者：韓淲
朝代：宋

掃葉去宿草，園空起碧苔。
晚烟收未了，初日又還來。
老樹幸無恙，新花應有開。
年年到寒月，全望數枝梅。
梅陂
作者：韓淲
朝代：宋

疏剔灘沙水面陂，四邊山木雨絲絲。
既非朝市非城市，更著交朋來和詩。
梅雨
作者：韓淲
朝代：宋

山溪遶寒城，林園眇荒隅。
南枝小春梅，意似醉眼舒。
雲陰冒霏霏，欲步雨如塗。
人閒壓芳槽，洗酌留我娛。
易齋誦銘語，耆英幾年無。
吾儕老孫子，交契歲月徂。
速飲付丘壑，微吟對江湖。
何當暗香底，花影相持扶。
梅雪
作者：韓淲
朝代：宋

殘冬且論詩，豈待梅與雪。
雪固以水清，梅自惟花潔。
玄機未易窺，聖解不難說。
棄置便掃除，俗者慮上拙。
梔子戎葵
作者：韓淲
朝代：宋

芬香得薝蔔，色澤有蜀葵。
雨露既濡矣，風日還過之。
紙窗無畏景，石檻發凉思。
艷艷紅花蘂，幽幽青碧枝。
梨花蟻蝶圖昌甫伯皋約同賦
作者：韓淲
朝代：宋

暖煙晴靄月明微，一種生香只自知。
春動飛行有情性，爲渠花下立移時。
棲閑堂
作者：韓淲
朝代：宋

能棲不能閑，其心未可知。
能閑不能棲，其迹無已時。
棲閑一以名，二者兼得之。
昔春升其堂，尊酒飲于斯。
昆山日夕佳，陂池清渺瀰。
手植花柳間，田園粗充饑。
潔哉兩龔家，異代猶許奇。
夫豈忘治功，而故與世違。
漢朝有蒲輪，用舍端不欺。
三江五湖口，君子謹其儀。
何以寫我歌，遥遥記所思。
楊妃剪髮
作者：韓淲
朝代：宋

剪髮能留寵，君王不自持。
當年無入奏，寧到馬嵬時。
楊祕監江東集
作者：韓淲
朝代：宋

江東集裏好清詩，未看爭知看便知。
句句多般都有格，篇篇出衆不趨時。
包藏許大冰霜骨，撘带些兒錦繡皮。
却被鐵錢趕歸去，誠齋老子也便宜。
楊補之梅花小軸
作者：韓淲
朝代：宋

臘前到處見梅蕊，影落寒窗只自知。
珍重西江三昧手，玉谿西隠看橫披。
楚黄相廟
作者：韓淲
朝代：宋

開禧二年春，寂寂楚相廟。
上書能說秦，將兵亦救趙。
太子質不歸，變衣何其妙。
因城吳故墟，宮室本照耀。
寵辱一以驚，失計易貽笑。
帳座神所嚴，香火忍興弔。
但想荀蘭陵，朱英或同調。
樓外新綠成陰片月已上
作者：韓淲
朝代：宋

隔簾花過葉初青，一段清和倚畫屏。
已是春風生晝寂，小樓新月更亭亭。
樓窗靜對頗快
作者：韓淲
朝代：宋

奔忙九衢裏，無處著兩眼。
樓高試推窗，可以得笑莞。
東方接瀰茫，西地列𡾰嵼。
心中與之然，不記倒手板。
樓西遠山數疊如屏障
作者：韓淲
朝代：宋

寒煙淡木逼晴空，山外之山又不窮。
倚遍高樓坐而立，心隨眼力付盃中。
樗亭
作者：韓淲
朝代：宋

築亭以樗名，平生無宦情。
寥寥千載人，感慨聞風聲。
橫山堂小酌
作者：韓淲
朝代：宋

酒澆磈礧不下，詩用陶寫亦難。
折取荼䕷芍藥，醉於綠水青山。
橫碧軒
作者：韓淲
朝代：宋

文清來此地，留下橫碧軒。
寂寂今無主，空山起夕煙。
次仲至·其一
作者：韓淲
朝代：宋

望斷湖山湖水西，君來我亦醉如泥。
只宜吏隠歌仍嘯，莫問兒饑號與啼。
巷仄人家隨地轉，庭空花草傍簷齊。
樓高又倚秋風老，待把君詩處處題。
次仲至·其二
作者：韓淲
朝代：宋

冷烟無計了愁端，花滿湖陰百頃寬。
渺邈家山身獨老，周迴園館眼長寒。
吹餳近市徒誇賣，上冢何人不鮮歡。
空對海棠春睡足，數枝紅濕露漙漙。
次公和韵再賦答之
作者：韓淲
朝代：宋

雨煙埋却面前山，悵望高吟祇自看。
既以酒壺相煖熱，更因墨帖破荒寒。
誰家籬落梅千點，到處園林竹數竿。
不是故人心事在，也隨塵慮失幽歡。
次公山中有綠萼梅·其一
作者：韓淲
朝代：宋

問訊春山綠萼梅，今年還有幾枝開。
主人曳履花香底，誰是漁樵可往來。
次公山中有綠萼梅·其三
作者：韓淲
朝代：宋

萼綠花仙作爾梅，肯隨塵態向人開。
是中只可添風月，興熟遥知得句來。
次公山中有綠萼梅·其二
作者：韓淲
朝代：宋

我亦籬前見野梅，殊非綠萼未全開。
稀疎紅顆多纖瘦，啼徹幽禽撲下來。
次公招看綠萼梅和韵
作者：韓淲
朝代：宋

春山有梅，萼綠香潔。
愛雪宜霜，憑風藉月。
花已開明，枝復橫絕。
翠袖天寒，供吟試折。
次公招飲余子壽同坐
作者：韓淲
朝代：宋

老覺過從少，斯文恐不然。
參天兩玉樹，忽墮一杯前。
意象心非石，談鋒思湧泉。
冰霜凍梅蘂，滿眼是新年。
次公書室小飲
作者：韓淲
朝代：宋

南屏有幽窗，焚香讀道書。
林聲起肅霜，寒事亦淡如。
安時可娛老，靜契心地初。
誰歟主與賓，酒酌方舒徐。
次公留飲
作者：韓淲
朝代：宋

清霜水南夜，海運一杯酒。
不知千古人，而得二三友。
君未可青眼，我只是白首。
吟哦醉夢間，共賦無何有。
次昌甫韵
作者：韓淲
朝代：宋

人物曾幾何，歲月良不待。
秋深動金石，夜久生竽籟。
凉知神觀回，靜勝語嘿對。
悠悠苔竹軒，語短莫能載。
次趙將春日韵·其一
作者：韓淲
朝代：宋

立盡花陰把一枝，風流元自不如癡。
錦箋欲寫相思字，誰記傷春病酒時。
次趙將春日韵·其三
作者：韓淲
朝代：宋

楊柳溪頭綠萬條，碧雲相對是衡皋。
春風但欲隨波面，檜楫松舟不用篙。
次趙將春日韵·其二
作者：韓淲
朝代：宋

樓倚斜陽十二欄，重重煙水更關山。
舊家心事渾如夢，千尺遊絲燕外閑。
次趙將春日韵·其四
作者：韓淲
朝代：宋

淺白殷紅發嫩葩，一年春事一番花。
幾回带露和煙看，不信詩情未有涯。
次韵
作者：韓淲
朝代：宋

不須酒畔狂吟裏，夢破寒亭自驚起。
一梢孤月带霜華，靈山漫澈冰溪水。
塵勞空度幾星霜，畫手猶能眼界香。
午夜城頭吹畫角，綠毛么鳳墮其旁。
不怕花前不我知，只愁花後少人思。
如今紙上閒言語，未抵依稀落墨時。
次韵
作者：韓淲
朝代：宋

交道棄如土，利害俱成風。
士夫無宿業，反不類賤工。
平陸渺成江，千載生傑雄。
阮籍未云達，黔婁安知窮。
次韵
作者：韓淲
朝代：宋

孤山夏木已蒼蒼，更著嵐光與水光。
擇勝軒窗尤有味，懷賢姓字轉生香。
湖陰漲霧歸雲靜，海氣吹風卷雨忙。
恨不相從飫蔬食，細吟酬唱亦清涼。
次韵
作者：韓淲
朝代：宋

宴坐寂不動，筆硯亦當屏。
空虛四壁懸，况此夏方永。
世塗緣業多，荆棘萬蓬梗。
痛掃終未除，中抱絕清冏。
老身伸縮餘，妙處頗能領。
時舒腰脚頑，那復弔形影。
日長掩關卧，睡熟呼弗醒。
客來曾幾何，間亦乏酒茗。
富貴今金張，功名更鄧耿。
有味是桑麻，肥遯義尤迥。
朋從趙與尹，堂齊偶鄰並。
歡言修敏家，俱可話閑靜。
此趣人勿驚，吾詩聊自省。
次韵
作者：韓淲
朝代：宋

西風吹雨動雲車，野水浮花遶屋除。
得興無過尋舊約，稱心尤覺是閒居。
市塵不到秋聲早，樹色初分夜氣餘。
架上古書吾輩事，一襟清暑爲躊躇。
次韵·其一
作者：韓淲
朝代：宋

人梅兩相得，雪雲陰復開。
此時對自足，朝夕爲誰催。
逢花既攀折，尋香試徘徊。
山意動詩興，優哉而悠哉。
次韵·其一
作者：韓淲
朝代：宋

山田喜雨厭晴霞，想見汙邪欲滿車。
客裏從今無貴米，飯餘贏得去煎茶。
次韵·其一
作者：韓淲
朝代：宋

常笑空山草木繁，蕭蕭柏偃與松蟠。
有來領畧東風裏，便覺鷗盟轉不寒。
次韵·其一
作者：韓淲
朝代：宋

指點蒼茫句欲成，山中滋味水邊情。
須臾數點黄昏雨，更看弄雲微月生。
次韵·其一
作者：韓淲
朝代：宋

菊花開處即重陽，常憶蘇仙共酒觴。
霜後擷香尤可玩，喚回佳致有篇章。
次韵·其一
作者：韓淲
朝代：宋

詩可尋時酒可呼，幽閒何事却關渠。
更煩一枕邯鄲夢，若輩營營未必如。
次韵·其一
作者：韓淲
朝代：宋

風竹雪花建簷瓴，只道愁霖耳畔鳴。
破曉起來林影動，一山禽鳥已春聲。
次韵·其三
作者：韓淲
朝代：宋

北邙新舊只纍纍，何惜心懷不醉歸。
是處人家作寒食，海棠初發杏花飛。
次韵·其三
作者：韓淲
朝代：宋

東望水心生海雲，誰云孔氏是知津。
其爲名世元多少，到處非干欠士民。
次韵·其三
作者：韓淲
朝代：宋

道愛堂深風滿林，一由華髮半欺簪。
主人記取從容意，三客無他只苦吟。
次韵·其三
作者：韓淲
朝代：宋

雨熟西疇萬寶成，新凉歌吹見人情。
田家老瓦盆應在，打穀歸來酒興生。
次韵·其三
作者：韓淲
朝代：宋

青山常對我軒窗，更有澄江作小堂。
今日塵埃無自奈，且乘凉雨卧行牀。
次韵·其二
作者：韓淲
朝代：宋

十日山頭有雨雲，小樓凉意滿紗巾。
清湖一带水常綠，空映往來行路人。
次韵·其二
作者：韓淲
朝代：宋

幽討荒尋本不艱，强生支節在其間。
請君認取朋從意，風雨何如做澀慳。
次韵·其二
作者：韓淲
朝代：宋

晴靄分明是畫成，淡容輕態最關情。
鳥聲不盡蟬聲起，花影纔收竹影生。
次韵·其二
作者：韓淲
朝代：宋

留詩鍊字穩，讀者無此識。
共看庭前桂，不改舊時碧。
洗盞取酒來，飲盡莫留滴。
醉後氣易平，長哦對泉石。
次韵·其二
作者：韓淲
朝代：宋

秋到黄花强自寬，琴堂猶得往來閒。
世情原與詩情背，只許閒人老眼看。
次韵·其二
作者：韓淲
朝代：宋

紙窗平旦欲熹微，數挽顛之任短衣。
只恐有詩無落句，雪車冰柱古來稀。
次韵·其二
作者：韓淲
朝代：宋

自是伊人得寶書，興酣聊顧我閒軀。
世間臭味初何似，玉雪胸懷咳唾珠。
次韵·其五
作者：韓淲
朝代：宋

太湖渺渺浸蘇臺，雲白天青萬里開。
莫道吳中非樂土，南人多是北人來。
次韵·其五
作者：韓淲
朝代：宋

桂樹團團翠簇成，凉天佳月九秋情。
根濡宿雨枝頭潤，細蘂傳芳分外生。
次韵·其四
作者：韓淲
朝代：宋

小軒何物伴吾幽，老眼粗官畏得秋。
片段白雲吹作雨，又看新葉上牽牛。
次韵·其四
作者：韓淲
朝代：宋

破曉鳴鉦催彩舫，近昏吹笛認旗亭。
詩人也作聯翩去，只此遊人眼覺醒。
次韵·其四
作者：韓淲
朝代：宋

青入靈山玉削成，羣峰羅列有心情。
眼明忽卷孤城雨，風定白雲濃淡生。
次韵上饒
作者：韓淲
朝代：宋

一抹紅橋卧水雲，雨收風葉尚沾巾。
開門覓句無餘日，曲水流盃又浹旬。
春事匆匆容易老，人情往往總輸真。
河陽縣裏花千樹，猶記溪南寂寞濱。
次韵上饒·其一
作者：韓淲
朝代：宋

有句閒中得，應知百慮休。
麥天連澗冷，梅月夾山稠。
喚起陶潛醉，能消庾信秋。
朝端富鵷鷺，邊瑣少貔貅。
次韵上饒·其二
作者：韓淲
朝代：宋

官事人人衮，誰憐寂寞鄉。
卑高多貴賤，寒暑易炎凉。
歎息絃歌美，殷勤篇翰長。
閒民爲興起，交道得其詳。
次韵上饒見懷蒼筤
作者：韓淲
朝代：宋

風流天上張公子，又得清樽聚一堂。
眇眇高人懷栗里，悠悠佳夢付巫陽。
休論明月黄花曲，共約春時曲水觴。
小醉醒來我何有，荒亭秋竹漫蒼筤。
次韵二首·其一
作者：韓淲
朝代：宋

從前常怪復然灰，入手清詩且剪裁。
擬待高樓同問月，一關新禁莫能來。
次韵二首·其二
作者：韓淲
朝代：宋

有懷佳伴每忻然，歲晚相看不待言。
應笑老身山澗曲，年年炙背只晴暄。
次韵五叔梅花·其一
作者：韓淲
朝代：宋

衡門終日掩荒苔，歲晚寒梅取次開。
斜入倒窺霜雪後，嘉平臘近有春來。
次韵五叔梅花·其一〇
作者：韓淲
朝代：宋

孤靜清新纔半樹，香凝兵衛獨來時。
十詩說盡花間句，未必黄昏淺月知。
次韵五叔梅花·其七
作者：韓淲
朝代：宋

江頭千樹白茫茫，空谷佳人未洗粧。
一曲霓裳舞初破，壽陽春色到宮嬙。
次韵五叔梅花·其三
作者：韓淲
朝代：宋

行歌時與發天和，模寫工夫苦未多。
忽到酒邊聊賈勇，衰顔如許亦紅酡。
次韵五叔梅花·其九
作者：韓淲
朝代：宋

皂蓋難忘近所稀，晚香初落少人知。
訟庭既簡無過酒，官路何嫌不到詩。
次韵五叔梅花·其二
作者：韓淲
朝代：宋

漠漠繁香爲倚風，一枝藏白更舒紅。
稀疎固喜山容淡，零落惟愁澗影通。
次韵五叔梅花·其五
作者：韓淲
朝代：宋

千里民熙歲熟時，使君應爲把芳巵。
浮香亭上詩成處，一片官梅意已知。
次韵五叔梅花·其八
作者：韓淲
朝代：宋

細酌微吟苦未休，氣酣名酒思方抽。
一年心事梅花白，留落江南第幾州。
次韵五叔梅花·其六
作者：韓淲
朝代：宋

花僊依約豔輕腮，幽爽何由染世埃。
只道雲階連霧牖，豈知月觀與風臺。
次韵五叔梅花·其四
作者：韓淲
朝代：宋

不須回夢入池塘，對雪逢花且醉香。
縱御鉛華那可擬，塗黄空說舊家粧。
次韵亨中見寄
作者：韓淲
朝代：宋

團源深處有幽期，誰見壺林杜德機。
曳履信知貧不病，采薇空論怨還非。
前時解榻臨風處，半夜呼杯踏月歸。
吟到菊花須再會，落霞孤鶩已秋飛。
次韵仲至
作者：韓淲
朝代：宋

怕向帝城尋子公，官餘且自策閒功。
若論杜集黄陳事，我愛東平鞏睡翁。
次韵仲至
作者：韓淲
朝代：宋

能道意中事，詩來看復嗟。
春風殊作惡，春雪固能佳。
引玉下梅萼，輸金上柳芽。
睡翁山水縣，隔竹定敲茶。
次韵仲至
作者：韓淲
朝代：宋

臘向殘年去，春從元日迴。
急搔雙鬢髮，渾染幾塵埃。
詩話驚頻改，杯停喜更催。
椒盤隨綵勝，金柳带瓊梅。
次韵仲至臘梅水仙
作者：韓淲
朝代：宋

吾家同出鄆州梁，冷落江南各一房。
梅下水仙京洛種，吟成應話故園香。
次韵仲至至日相過
作者：韓淲
朝代：宋

微官誰復肯來過，名勝凋零已不多。
忍爲故人疎酒盞，漫將佳節付詩歌。
閑情只道山林好，老態其如歲月何。
靜夜小樓相對久，盈編新語但摩挲。
次韵仲至雪
作者：韓淲
朝代：宋

寒力噓雲積漸生，倚梅偎柳大多情。
望迷鳷鵲光先起，戲就狻猊勢亦獰。
字字添酥驚怕晚，絲絲弄粉惡差明。
謫仙簷下人誰畫，更著飛花舞落英。
次韵仲至雪句兼寄樸翁
作者：韓淲
朝代：宋

長安一片雪冬深，勝士騷人只苦吟。
可是頓忘它日志，也非深惜此時心。
細看北闕吳山下，暗想西湖葛嶺陰。
搜到詩家難到處，掉頭應不管寒侵。
次韵伯皋
作者：韓淲
朝代：宋

易別難相聚，傾懷語未終。
敝廬纔郭外，高隠遠鄉中。
天地常年在，溪山觸處同。
營營非我事，有句欲乘風。
次韵伯皋·其一
作者：韓淲
朝代：宋

流轉風光恨不遲，傷風病酒只花知。
海棠紅外梨稍白，人倚欄干憶舊期。
次韵伯皋·其二
作者：韓淲
朝代：宋

著意酬春得句遲，閒愁未必故人知。
五更滿院吹風雨，急起成章與子期。
次韵伯皋真隠道院
作者：韓淲
朝代：宋

幽討過真隠，同抱白雲眠。
夜呼醉道士，取琴咏琅然。
松鳴簷外山，水落橋下淵。
推窗挂星斗，清神浩無邊。
是中宜共如，此外憑誰傳。
孫登蘇門嘯，子猷剡溪船。
古來賢達士，往往如春煙。
浮名竟何益，畢世空林泉。
縱觀彼斗筲，畏塗競爭先。
輿馬能幾時，鼎鑊已在前。
次韵伯皋至日
作者：韓淲
朝代：宋

眼中林密更山深，昧昧從前直至今。
且與兒童誇好節，豈無交友話閒心。
繁霜似雪空疑畫，盡日移時肯廢吟。
歡喜有詩余半隠，遍遊朝市却山林。
次韵伯皋見別
作者：韓淲
朝代：宋

半世交遊獨有君，春風桃李滿溪濆。
數杯別酒同舟去，一種離情兩路分。
從昔早衰陶靖節，只今多病沈休文。
浮名絆此身何用，醉眼晴空靄靄雲。
次韵余伯皋·其一
作者：韓淲
朝代：宋

蕭然一葉下庭空，便覺風凉入袖中。
餬口可能盂飯白，放身那羨带鞓紅。
江湖水滿悲遊子，城闕秋生醉禿翁。
且剝鴻頭對杯酌，翻雲覆雨久來同。
次韵余伯皋·其二
作者：韓淲
朝代：宋

與君莫放酒杯空，是事無過一笑中。
衮衮細看誰眼白，休休贏得自顔紅。
世間爵服無歸客，天下漁簑有釣翁。
飲罷不知今古異，酣然而睡且相同。
次韵余季倫
作者：韓淲
朝代：宋

興寄寥寥豈尚同，詩歌往往嬾求工。
從他漢魏曹劉上，盡爾齊梁沈謝中。
百巧百窮無似我，一觴一咏有如公。
今來古往能言者，多少焦琴爨下桐。
次韵信卿
作者：韓淲
朝代：宋

伊人學有源，疏汝導瀍澗。
相羊辟雍水，他年定名宦。
談高如已仙，筆妙疑善幻。
池龍駕車輦，天馬脫鞍襻。
平生諸公間，抵掌肯譏訕。
顧我方卑飛，藩籬趁尺鷃。
相逢山水縣，不覺逼歲晏。
時評道精粗，萬折歸一貫。
更及羲文易，後世明憂患。
行藏思鼎鐘，舒卷付藜莧。
飄零朋舊交，俛仰親故盼。
因知昔能賢，此趣亦俱慣。
茫茫造化廣，局局天壤間。
溪山偶登臨，古寺履危棧。
老來身本閒，懶去情轉慢。
詞場足金章，决科信須綰。
霜天忍分手，惻愴涕空潸。
夜坐把離杯，寒聲度鴻鴈。
次韵元夕·其一
作者：韓淲
朝代：宋

煙月收微靄，春歸柳色深。
落梅還滿眼，啼鳥獨驚心。
醉熟醒何益，愁多夢亦侵。
銀花元夜句，猶記昔人吟。
次韵元夕·其二
作者：韓淲
朝代：宋

輦路元宵盛，樓臺煙火深。
異鄉今日意，樂事去年心。
溪闊斜陽下，林空細雨侵。
扶輿且蕭散，尋勝一閒吟。
次韵元要陪倉使張園
作者：韓淲
朝代：宋

春閒有客伴遨頭，應喜園亭處處幽。
晴日暖風花影外，清歌妙舞酒船浮。
牢籠好景開詩膽，愛惜流光入醉眸。
珍重蘇門兩君子，至今人物尚同遊。
次韵劉召虎
作者：韓淲
朝代：宋

論交貴知己，相與可忘年。
久旱爲霖日，餘凉畏暑天。
浮沉非識治，用舍不因賢。
只有青山好，分明阿那邊。
次韵劉解元
作者：韓淲
朝代：宋

天寒歲晚山黄落，只擬西湖可探梅。
霜重雪深渾不管，一枝青淺爲誰開。
次韵叔向
作者：韓淲
朝代：宋

君在南湖住，我同東郭遊。
陳蕃無下榻，王粲有登樓。
吟苦詩陶寫，酣沉酒拍浮。
德輝天外鳳，機靜水邊鷗。
次韵同訪潘丈
作者：韓淲
朝代：宋

風流儒雅古難并，自昔從公意氣傾。
已覺好詩銷永夜，正宜小閣快新晴。
推琴置酒情何適，取帖披圖論更精。
當代如斯真可數，一潮烟棹我將行。
次韵吳推官
作者：韓淲
朝代：宋

楚雨黄梅熟，卑枝易積陰。
山園三逕少，澗水一溝深。
蕭颯寒猶起，低回老亦侵。
尋詩爲君和，絕唱有遺音。
次韵吳推官
作者：韓淲
朝代：宋

水南見靈山，但可著兩眸。
孰知九州外，自有大九州。
放浪此身心，是事同浮漚。
樂哉我重九，風雨簷溜收。
次韵吳推官·其一
作者：韓淲
朝代：宋

樟下臨岐樹色分，風沙吹日暗車塵。
尋思何地無幽興，不在山林只在人。
次韵吳推官·其三
作者：韓淲
朝代：宋

一片溪流一片山，世氛元自不相關。
松溪直上山頭洞，僧亦何能識我閒。
次韵吳推官·其二
作者：韓淲
朝代：宋

投老寬閒寂寞濱，將身隠兮又何文。
暫時相商相徵逐，留與江東日暮雲。
次韵吳推官·其五
作者：韓淲
朝代：宋

十日之間我欲回，仍於真隠一尊開。
東游西泛多情致，應喜其間得句來。
次韵吳推官·其四
作者：韓淲
朝代：宋

因酒從容意已仙，白沙翠竹記同船。
停杯更在斜陽外，此話他年儘可傳。
次韵吳推官二首·其一
作者：韓淲
朝代：宋

紫菊紅萸仍酒美，萬里秋雲接天水。
登高能賦我何堪，會逢其適聊爾耳。
蒼山小亭看弈棋，不有此客無此詩。
古往今來吹破帽，河梁歸路月明知。
次韵吳推官二首·其二
作者：韓淲
朝代：宋

坡云今日我重九，自古騷人無此手。
一從陶令歸去來，誰有閒中能漉酒。
籬邊采采黄花歌，不盈襟袖還幾多。
滿城風雨固應爾，欲制頹齡如老何。
怪來清氣侵毛髮，忽得新篇有風骨。
溪亭應記見南山，玉水波寒步微月。
次韵吳推官寒食·其一
作者：韓淲
朝代：宋

今年風雨暗寒食，一夜垂垂直到明。
原上子推將隠矣，從來此路少人行。
次韵吳推官寒食·其三
作者：韓淲
朝代：宋

人間風物年年在，酒後心情事事休。
珍重清新得吾意，賸拚憔悴爲伊愁。
次韵吳推官寒食·其二
作者：韓淲
朝代：宋

萬花初過綠園林，燕子人家巷陌深。
餳粥故應隨節序，不甘華髮是春心。
次韵吳推官獨遊南巖寺·其一
作者：韓淲
朝代：宋

獨遊有妙理，拓落空自知。
丘壑始晴日，澗溪輕暑時。
胡牀看題字，佛屋思詠詩。
宜非車馬喧，得以同襟期。
次韵吳推官獨遊南巖寺·其二
作者：韓淲
朝代：宋

叢深集幽鳥，荒翳無來人。
崖上滴乳泉，崖外棲緇塵。
在此本如舊，相彼徒爭新。
應當學金仙，永斷貪癡嗔。
次韵周五哥
作者：韓淲
朝代：宋

莫道春猶遠，連陰初未曦。
振衣行復阻，岸幘坐成癡。
芳事誠須酒，交情豈爲詩。
清明翻手是，常記舊相隨。
次韵周倅送郡醖·其一
作者：韓淲
朝代：宋

聞道菖蒲節，龍舟一一修。
雨凉雖少憇，郡圃不妨遊。
次韵周倅送郡醖·其二
作者：韓淲
朝代：宋

坐有嚴陵守，新持使節長。
真成三學士，意象好持觴。
次韵周倅送郡醖且聞郡燕有佳客
作者：韓淲
朝代：宋

誰將雙柱兵厨酒，留與閒民尚有餘。
珍重平分風月手，又將新句擘牋書。
次韵周景瑜
作者：韓淲
朝代：宋

日日鉏園凈掃門，待尋幽草藝芳蓀。
秋花又滿庭前樹，濁酒閒開座上尊。
新事任從千百變，舊交纔得兩三番。
淒涼北客溪南住，有句長吟莫厭繁。
次韵周次公
作者：韓淲
朝代：宋

老懷風雪往來時，山與溪皆合賦詩。
又是梅花苦無緒，喜聞七字滿篇奇。
次韵周次公·其一
作者：韓淲
朝代：宋

高隠春山意頗濃，眼明四海有無中。
憑誰喚取爲時用，橫带東華醉軟紅。
次韵周次公·其二
作者：韓淲
朝代：宋

自覺頹然已白頭，塵塵何地不周流。
從渠膠擾蝸牛角，連雨清寒正麥秋。
次韵周次公五日
作者：韓淲
朝代：宋

溪頭拍浪鼓喧天，驚動山翁一覺眠。
且喜和番征戰息，兒郎贏得鬭龍船。
次韵喻學士
作者：韓淲
朝代：宋

世味日以陋，莫能商古今。
伐異或黨同，嘈雜非正音。
我生逢百罹，倍覺空苦心。
堂堂玉泉家，源委非蹄涔。
君尤挺特操，氣宇清且深。
相逢清河橋，萬感成清斟。
發揮所興寄，傾倒所譯尋。
誰謂南渡久，而聞正始吟。
黄華明露高，風迴雨垂陰。
白髮生已多，只合同投簪。
次韵嚴丈併呈孟使君
作者：韓淲
朝代：宋

山城芳樹深，明月啼杜宇。
客懷爲摇蕩，詩語亦覼縷。
朅來新安江，頗覺民物古。
故人作太守，善政尤可數。
塵榻爲我下，更復多軟語。
飄零曾幾何，乃此一杯醑。
坐中嚴夫子，意氣欲掀舞。
晤對心事閒，信矣良工苦。
次韵子任
作者：韓淲
朝代：宋

城郭秋風晚，人來自遠山。
荒荒行硌确，淺淺渡潺湲。
虎尾休論履，龍鱗且願攀。
過從因煮餠，惜取片時閒。
次韵子似同過九峰因遊中團
作者：韓淲
朝代：宋

君遊城市却山林，與我秋晴一日行。
來坐村庵天欲暮，歸從野寺月還明。
時尋小榼傾殘酒，更覓寒花嗅落英。
此意相從信無幾，絕憐風度各詩成。
次韵子似梅花·其一
作者：韓淲
朝代：宋

梅開詩就適相逢，一樣精神別樣容。
只恐芬芳花易謝，詩人情性却無窮。
次韵子似梅花·其三
作者：韓淲
朝代：宋

雪裏何如月下逢，一般景色一般容。
分明天地之尤物，便只枝梢畫莫窮。
次韵子似梅花·其二
作者：韓淲
朝代：宋

詩與梅花不易逢，憑誰能賦水邊容。
澗聲清淺流香去，筆力應須子細窮。
次韵子似梅花·其四
作者：韓淲
朝代：宋

時時覓句與香逢，看見春風上玉容。
興熟歸來眠紙帳，夢魂何處有詩窮。
次韵子功贈王玉山·其一
作者：韓淲
朝代：宋

要知爵服人人別，不信弦歌箇箇同。
指點苕溪歸棹遠，西風吹夢藕花中。
次韵子功贈王玉山·其二
作者：韓淲
朝代：宋

翻雲覆雨功名事，到底誰稱一世雄。
邂逅酒杯還小醉，强酬詩句苦難工。
次韵子顔·其一
作者：韓淲
朝代：宋

樂道匪時趨，山間得自如。
老來情味別，冬日且閑居。
次韵子顔·其三
作者：韓淲
朝代：宋

鉏盡世驕虛，宜乎愛隠廬。
高風照千古，此道卷還舒。
次韵子顔·其二
作者：韓淲
朝代：宋

冬日且閑居，誰停五馬車。
從容見真意，鉏盡世驕虛。
次韵孫叔晦
作者：韓淲
朝代：宋

春陰漠漠晚來寒，欲寫相思一字難。
古錦詩囊無我佩，暗塵絃索尚誰彈。
閒乘野逸神尤旺，靜少牢愁夢亦安。
好爵浮名能有幾，人間翻覆自悲歡。
次韵孫耿詩三絕併寄謝·其一
作者：韓淲
朝代：宋

錢塘都會正明春，和氣祥風動八垠。
當殿牙牌報班到，玉階方寸引賢人。
次韵孫耿詩三絕併寄謝·其三
作者：韓淲
朝代：宋

雞籠隠隠富春山，猶有孫郎作許閒。
失喜流傳和三絕，暗中摸索得窺斑。
次韵孫耿詩三絕併寄謝·其二
作者：韓淲
朝代：宋

江浙都來得幾程，風潮聲裏是樟亭。
春膏又動一犂雨，華髮相看眼自青。
次韵宋倅·其一
作者：韓淲
朝代：宋

見說空堂舍蓋公，秋深得雨慶時豐。
喚回舊觀十年外，聚集清流一座中。
臺映玉峰歸獨鶴，城依冰水下孤鴻。
只消滿把籬邊菊，賓主風流意已通。
次韵宋倅·其二
作者：韓淲
朝代：宋

海內交游不數公，又吟名勝句何豐。
錦囊忽到溪山下，綉段爭看澗谷中。
落拓自驚隨野馬，凄涼何止聽賓鴻。
高齋容我陪珠履，不信窮途有路通。
次韵宋倅所和·其一
作者：韓淲
朝代：宋

經年來往誦公詩，眼底虛名莫問遲。
既見梅開且哦句，歲寒風度與心期。
次韵宋倅所和·其三
作者：韓淲
朝代：宋

雨收風外起晴絲，滿地飄零積雪時。
知道傳呼有旌旆，行春無處著清詩。
次韵宋倅所和·其二
作者：韓淲
朝代：宋

清愁花惱苦無觴，澗谷空吟野樹芳。
不分水流煙濕處，臘前年後撲人香。
次韵山水便面紹之所作
作者：韓淲
朝代：宋

春風綠徧林間木，想見晴嵐撲閒屋。
山人琴劍未歸來，知誰把我殘書讀。
次韵希之
作者：韓淲
朝代：宋

山遠飛晴靄，春江景有餘。
推窗風浩蕩，憑几日徐舒。
何計用休沐，忘懷得燕居。
從容話千載，隨飯只盤蔬。
次韵希之
作者：韓淲
朝代：宋

滄溟吐吞江水地，風塵萬里一危亭。
自憐雪裏心眼在，憑軒盡日空詩成。
波流不鳴雲不斷，冷氣暗逼黄熒熒。
銷凝還如未開鑿，渾沌無際天難名。
相從共飲豈易適，太息歲晚初何營。
尺梭已覺魚尾健，數字更喜鴻翼輕。
吾儕天窮且天放，酒肆人間誰長卿。
次韵建倅德久林秘書寄貢餘
作者：韓淲
朝代：宋

鐵獅峰前鳳山陽，泉甘土肥靈草香。
丁蔡好事作土貢，到今題裹歸朝綱。
密雲壽圭脫寶胯，鎖鑰銀白羅帕黄。
春風玉食睿思殿，歲歲屬望天一方。
恩沾臣鄰講讀處，賜啜更覺昭回光。
龍鳳大團小團耳，且如頭茶安得嘗。
餘珍踵例及守漕，屬幙亦得酬官忙。
平分風月石渠老，分餉乃欲顛倒搜我腸。
次韵張令郊行·其一
作者：韓淲
朝代：宋

連朝晴日破層陰，下澤翩翩興愈深。
水際風翻沽酒旆，靜看飛鳥過平林。
次韵張令郊行·其三
作者：韓淲
朝代：宋

尋詩得酒坐閒亭，秋到騷人獨用情。
猶有黄花看著眼，悠然風味憶淵明。
次韵張令郊行·其二
作者：韓淲
朝代：宋

不須萬里羨侯封，且把千詩一撫松。
野步何人知此意，仙家寒露濕芙蓉。
次韵張令郊行·其五
作者：韓淲
朝代：宋

薄寒侵曉露華明，不信人間有許清。
行遍西郊草堂外，老懷渾不負秋晴。
次韵張令郊行·其四
作者：韓淲
朝代：宋

鬢絲禪榻紙窗西，柏子煙中落景遲。
莫問少年塗抹事，病餘那復解題詩。
次韵彥章三首·其一
作者：韓淲
朝代：宋

三篇懷友賦新詩，渾是經書有德辭。
須信胸中本涇渭，交遊不爲俗推移。
次韵彥章三首·其三
作者：韓淲
朝代：宋

恨無佳句答情詩，搔首如何措一辭。
知道春風動歸思，籃輿山路想頻移。
次韵彥章三首·其二
作者：韓淲
朝代：宋

展轉尋思讀此詩，情文俱盡見於辭。
爲公行坐沈吟久，不覺牀間日影移。
次韵徐子顔丈
作者：韓淲
朝代：宋

老覺年光秋更好，人間從昔易紛紜。
漫將詩酒供閒客，常喜山林對隠君。
話到忘言清似水，思之何事嬾於雲。
相逢得醉茱萸盞，一段高風信不羣。
次韵徐斯遠曉梁看日出
作者：韓淲
朝代：宋

曉山亂眼青如濕，夜氣猶存煙四羃。
不知炎熱著何許，但起陰風催日出。
含暉倒影殊蒼涼，翻手塵埃復俱失。
高丘望女歌正長，展轉歌之肯倉卒。
次韵德久
作者：韓淲
朝代：宋

澄淨清秋夜，詩成兩眼明。
佳人千古意，濁酒一杯情。
湖水魚龍舞，天風鴻鴈鳴。
菊花九日近，便合上崢嶸。
次韵德久丈·其一
作者：韓淲
朝代：宋

經旬無客至，今日得公來。
園柳綠已密，渚蓮紅始開。
次韵德久丈·其三
作者：韓淲
朝代：宋

雲驅風浩浩，日永雨垂垂。
狡兔笑三窟，鷦鷯思一枝。
次韵德久丈·其二
作者：韓淲
朝代：宋

談諧意方接，蕭散詩自生。
寫成澹泊句，洗盡淫哇聲。
次韵德久懷玉山詩友
作者：韓淲
朝代：宋

浙東山水幾多山，公在家山定自閑。
白髮肯拋詩卷外，清愁須著酒杯間。
豈無興寄窮登覽，猶有心情記往還。
此道今人棄如土，翻疑逸駕未容扳。
次韵德脩
作者：韓淲
朝代：宋

已接湖頭笑語香，雨餘又得句生凉。
分明天意如人意，占盡山光與水光。
朝市虛囂還隔遠，軒亭閑雅信深長。
輸君少袖弦歌手，此樂吾儕亦未央。
次韵成季·其一
作者：韓淲
朝代：宋

凉天有佳月，何須問盈虧。
彼美黄金花，亦自滿東籬。
我歸南山秋，從此當樂之。
開園整舊蹊，世事真若遺。
迤邐得閑趣，款曲知情怡。
鷗鷺或時下，可使機心疑。
向來宦江海，自縛曾誰鞿。
客來相勞苦，一觴聊共持。
休去便當已，宜佩淵明詩。
次韵成季·其一
作者：韓淲
朝代：宋

夜如荒遠吠何頻，不覺京華旅食貧。
試擁殘書對燈火，門前應有往來人。
次韵成季·其一
作者：韓淲
朝代：宋

短短長長柳，紅紅白白梅。
溪浮何處棹，山對別時盃。
春事還應爾，人情有是哉。
却因嘉樹底，渾見好花開。
次韵成季·其二
作者：韓淲
朝代：宋

挈杖過前麓，凉風動吾巾。
指點昔所翫，示我同心人。
徘徊路將夕，猶能望城闉。
平沙映迴岸，黄葉迷青蘋。
石逕亦可上，老眼俱爲新。
危亭望更遠，左右還多筠。
不覺夜氣合，沾灑雨脚勻。
興盡篝火歸，隠約溪粼粼。
是中著佳士，與俗隔幾塵。
次韵成季·其二
作者：韓淲
朝代：宋

畎畝秋來雨，村村不厭多。
暑應無熱惱，凉可起沉疴。
花動門中桂，葉浮池上荷。
南豅詩到手，想像與同哦。
次韵成季·其二
作者：韓淲
朝代：宋

短橋平水樹清深，樹外雲生漠漠陰。
衣带冠緌半塵土，少憑書几到詩情。
次韵成季病中見寄
作者：韓淲
朝代：宋

閒意忽不愜，秋聲隔市門。
千林空白晝，一葉下黄昏。
歸馬正修睦，捕蝗俄討論。
願豐穰慮歉，相望數家村。
次韵成季道中
作者：韓淲
朝代：宋

遠如無際近紛然，一棹吳波入楚天。
水面如塵開又合，晚來寒日見山煙。
次韵成季道中·其一
作者：韓淲
朝代：宋

蒼然山抱溪，遊子意何主。
雪殘崖下日，風落泉上雨。
嚴陵固莫及，玄英亦堪數。
嵐靜白雲深，扁舟過汀渚。
次韵成季道中·其二
作者：韓淲
朝代：宋

乘流下東吳，耳目眩灘水。
篷欹舟蕩兀，柁正纜迤邐。
曉離林薄傍，晚著沙石裏。
縮頭鵝鴈眠，時時忽驚起。
次韵所東因有感答之
作者：韓淲
朝代：宋

籌邊須善策，是古肯非今。
名士自江左，丈人誰漢陰。
敝廬清晝永，幽磴白雲深。
可在唱酬句，豈多陶寫心。
次韵抱朴君同紫芝見過
作者：韓淲
朝代：宋

春來得新語，勝食齋房芝。
舌本久已强，便覺此意隨。
三嚥元和津，髣髴疑管窺。
是事夫如何，今古誠一時。
起搔種種髮，抖擻酬酢之。
樓西萬山橫，其中真吾詩。
試斷取一二，慘慘天四垂。
誰云泌之水，而可以樂饑。
但願且喫飯，底用談所知。
彼哉長物爾，徒敗人佳思。
次韵抱樸君問病求閒
作者：韓淲
朝代：宋

清都誰不願居官，且是西湖最好山。
此地固難常養病，他鄉只可便求閒。
苦無筋力追王貢，那有心機衒孔顔。
秋入兩峰明碧落，幾多鵷鷺簇天關。
次韵推官東樓見懷
作者：韓淲
朝代：宋

誰把新詩滿紙來，登臨於我謂何哉。
地偏亦有閒情在，人老寧無笑口開。
溪山興寄留詩眼，賓主風流落酒杯。
昨夜秋聲已摇蕩，月明中夜只徘徊。
次韵教授喜雪·其一
作者：韓淲
朝代：宋

臘前郊後豐年瑞，和氣祥風帝所祈。
吹作六花殊未已，釀成三白更何思。
列城黎庶窮無告，幽谷畸人飽可期。
眼底玉谿真樂土，坐銷愁歎合吟詩。
次韵教授喜雪·其二
作者：韓淲
朝代：宋

在昔君家信不癡，剡中高興尚何之。
一時雪月寧須我，萬古溪山更屬誰。
歡動梁園雖共樂，困安袁巷本相宜。
衝寒應見前村笑，冷蘂疎梅又幾枝。
次韵斯遠五首·其一
作者：韓淲
朝代：宋

人生煙滅等飛灰，滿眼吹香總是梅。
不道詩來能解此，得徘徊處且徘徊。
次韵斯遠五首·其三
作者：韓淲
朝代：宋

老梅如對古衣冠，一點浮華了不干。
橫隔片煙宜畫取，蕭蕭休待雨聲寒。
次韵斯遠五首·其二
作者：韓淲
朝代：宋

遥遥山囿井泉傍，花氣蜂翻蝶作狂。
一陣晚風相著莫，剩題幽句未全亡。
次韵斯遠五首·其五
作者：韓淲
朝代：宋

開恍如斯落更新，尋香逐色轉精神。
直須一夜風吹盡，到底孤標不負人。
次韵斯遠五首·其四
作者：韓淲
朝代：宋

澗邊亦有樹空明，盡日吟哦狀不成。
忽得好詩天外至，扶摇如跨九霄程。
次韵斯遠併柬成季·其一
作者：韓淲
朝代：宋

茫茫大塊中，返照孰真實。
閑乘此老身，到處輒止息。
餘凉披拂間，露重葉已赤。
人其謂我何，嗜彼烟火食。
蓬萊幾清淺，底用弱水力。
排雲斥剛風，塵世便可出。
次韵斯遠併柬成季·其二
作者：韓淲
朝代：宋

午夜露氣冷，明月忽已低。
推窗此何時，蛩螿互悲凄。
乃知南豅山，更有南豅溪。
樵歌起老叟，牧笛吹童兒。
百年漫戚欣，千載勞是非。
口心忽相語，不閑尚奚爲。
磊磊千枝松，洋洋萬頃陂。
偃蹇衡茅下，匪懼寒與饑。
次韵斯遠同僧尋泉眼二首·其一
作者：韓淲
朝代：宋

幽尋誰與娛，巃嵸而𡾰嵼。
婣泉蒼蘚石，亦足理心眼。
荒鋤本何好，所適謂可款。
林叟忽相值，言笑不知返。
次韵斯遠同僧尋泉眼二首·其二
作者：韓淲
朝代：宋

上人何方來，解包與深遊。
翩然松下吟，意行崖壑幽。
淵淵水色古，疑卧蛟龍虬。
雷雨當滿盈，奮動無此留。
次韵斯遠和答昌甫讀謫仙詩·其一
作者：韓淲
朝代：宋

琴樽發清謠，老眼度閒日。
君侯句愈奇，天然去雕織。
得詩喜欲舞，此意越今昔。
一從陶謝遠，誰復見真跡。
直疑天地來，不在口耳覓。
扶摇九萬鵬，天池可同息。
章泉泉水清，爲我洗胸臆。
綠葉青春深，夜月夢遥夕。
次韵斯遠和答昌甫讀謫仙詩·其三
作者：韓淲
朝代：宋

矯首靈山南，遠目水溪東。
溪山春正濃，勝事還當窮。
佳人天一方，欲見無由逢。
倚樓與下榻，二士騰高風。
安得兩鳬舄，或杖一枝筇。
遊戲相徵逐，老我百歲中。
次韵斯遠和答昌甫讀謫仙詩·其二
作者：韓淲
朝代：宋

酴醿落香雪，楊柳生野煙。
東風過寒食，物色誰能憐。
清晨沐蘭芳，夷心玉景篇。
萬象春和中，霞珮璆鏘然。
次韵斯遠喜予見過·其一
作者：韓淲
朝代：宋

無地尋明月，因人且出遊。
猖狂疑有謂，拓落信何求。
山水知回薄，杯觴得獻酬。
秋情吾卜夜，垂老未爲羞。
次韵斯遠喜予見過·其二
作者：韓淲
朝代：宋

望望公超市，烟雲滿眼過。
經時不相見，此地復如何。
物色真難識，情懷敢自多。
喜君詩在手，吟諷亦婆娑。
次韵斯遠夜歸
作者：韓淲
朝代：宋

看梅集池舘，風雨中夜歸。
當君扶輿際，是我尋夢時。
山氣既巃嵸，晨光且熹微。
倏來五字工，亟讀起披衣。
次韵斯遠弄琴
作者：韓淲
朝代：宋

開門有詩來，殷若金石聲。
虛堂坐以咏，澹與秋氣清。
豈無如此句，豈有如此情。
懷哉我所尚，求田乃歸耕。
時乎發鳴彈，浩浩非營營。
大音知者希，既和應且平。
楓林月在戶，寒影膝上橫。
想當三歎後，却手復起行。
華髮老相看，百事皆已經。
次韵斯遠月夜
作者：韓淲
朝代：宋

懷哉望望山囿中，月來老樹高玲瓏。
起行久之坐嘆息，祗合輕舉隨飛龍。
露華滴葉相下上，河影摇空更清亮。
長庚如晝夜何其，寒氣襲人不可向。
次韵斯遠見懷
作者：韓淲
朝代：宋

一樹梅花發，窗前耿寒宵。
我舞影零亂，哦詩江動摇。
田收粗可飯，歲暮豈無謠。
山中烟霧合，水闊雪霜消。